Nakkilan kunnan kuntakohtainen ja koulukohtainen esiopetussuunnitelma 2016

1. Opetussuunnitelman perusteet ja paikallinen opetussuunnitelma

* 1. Esiopetuksen opetussuunnitelman perusteet

Esiopetuksen opetussuunnitelman perusteiden tehtävänä on edistää laadukkaan ja yhtenäisen esiopetuksen yhdenvertaista toteutumista koko maassa.

Opetussuunnitelman perusteet on päätös esiopetuksen tavoitteista ja keskeisistä sisällöistä, huoltajien ja esiopetuksen henkilöstön yhteistyöstä sekä oppilashuollon keskeisistä periaatteista ja opetustoimeen kuuluvan oppilashuollon tavoitteista. Esiopetuksessa siirrytään uusien perusteiden mukaiseen opetussuunnitelmaan 1.8.2016.

* 1. Paikallisen ja koulukohtaisen esiopetussuunnitelman laadinta, arviointi ja kehittäminen

Paikallinen opetussuunnitelma on strateginen ja pedagoginen työkalu. Siinä täydennetään ja painotetaan valtakunnallisissa perusteissa annettuja tavoitteita ja sisältöjä tavoitteena edistää esiopetuksen laatua Nakkilan kunnassa.

Opetussuunnitelma laaditaan ja hyväksytään suomenkielellä annettavaa opetusta varten.
Opetussuunnitelman rakenne ja asioiden käsittelyjärjestys on sama kuin valtakunnallisissa perusteissa. Valmis opetussuunnitelma julkaistaan sähköisesti peda.net-oppimisympäristössä Nakkilan koulujen kotisivulla otsikolla Esiopetuksen opetussuunnitelma.

Nakkilassa on yksi esiopetussuunnitelma, joka on sekä paikallinen, että koulukohtainen. Tämä siitä syystä, että Nakkilassa toimii ainoastaan yksi esikoulu. Suunnitelmassa on otettu huomioon esikoulun alueellinen sijainti ja sen tarjoamat mahdollisuudet. Vuosittain ensimmäisessä yhteisessä vanhempainillassa huoltajille esitellään Nakkilan kunnan esiopetussuunnitelmaa ja vuosittaista suunnitelmaa.

Opetussuunnitelma laaditaan yhteistyössä perusopetuksen henkilöstön ja muun varhaiskasvatuksen henkilöstön kanssa sekä perusopetusta seuraavaa koulutusvaihetta edustavien oppilaitosten kanssa.
Opetussuunnitelman laadintaan osallistuvat myös muiden hallintokuntien edustajat.
Oppilashuoltoa sekä kodin ja koulun yhteistyötä käsittelevät osuudet laaditaan yhteistyössä kunnan sosiaali- ja terveydenhuollon viranomaisten kanssa. Koulujen oppilashuoltoryhmät käsittelevät opetussuunnitelmaa ja osallistuvat sen toteuttamiseen ja arviointiin.

Koulujen henkilöstö sekä oppilaat ja huoltajat osallistuvat opetussuunnitelman laatimiseen, arviointiin ja kehittämiseen. Koulujen henkilöstö osallistuu yhteisiin koulutustilaisuuksiin ja rehtorin järjestämiin pedagogisiin keskusteluihin annettujen aiheiden pohjalta. Opetussuunnitelmaa on kaikkien edellä mainittujen tahojen mahdollisuus sähköisesti kommentoida ennen sen julkaisua ja myös sen jälkeen kehittämistyössä.Lasten kanssa päivittäisessä toiminnassa esille tulleita asioita ja kysymyksiä hyödynnetään päivän toiminnan suunnittelussa, esimerkkeinä yhteiset leikki- ja lauluhetket ja niiden sisällöt.

Laatukriteeriarvioinnista saatu tieto hyödynnetään opetussuunnitelman valmistelu- ja kehittämistyössä. Esiopetuksessa käytössä ovat soveltuvin osin seudulliset laatukriteerit, jotka on laadittu yhteistyössä Porin, Rauman, Kokemäen ja Nakkilan esiopetushenkilöstön kanssa.

[Sivistyslautakunnan suorittama lukuvuosittainen seuranta](https://peda.net/nakkila/ol/luku1-luonnos/poajkl/ksal)

Esiopettajat laativat esiopetuksen opetussuunnitelmaan perustuvan vuosittaisen suunnitelman ja tiedottavat huoltajille ennalta siinä päätetyistä keskeisistä asioista. Suunnitelmassa tarkennetaan, miten paikallista opetussuunnitelmaa esiopetuksen yksikössä kyseisen vuoden aikana toteutetaan.Suunnitelma esitelläänKirkonseudun koulun rehtorintoimesta sivistyslautakunnalle**.** Esiopettajat laativat suunnitelman ja esittävät sen Kirkonseudun koulun rehtorin kautta sivistyslautakunnalle.

Esikoulu laatii *lukuvuosikertomuksen* tiedoksi lautakunnalle kesäkuun kokoukseen. Lukuvuosikertomuksessa seurataan ja arvioidaan opetussuunnitelman ja lukuvuosisuunnitelman toteutumista menneen lukuvuoden osalta.

Itsearviointi

Nakkilan kunnan esiopetus arvioi opetussuunnitelman mukaista toimintaansa lukuvuosittain keväällä toteutettavien, henkilökunnalle suunnattujen palautekyselyjen pohjalta .

[Asiakastyytyväisyys](https://peda.net/nakkila/ol/luku1-luonnos/poajkl/sil)

Nakkilan kunnan esiopetus arvioi opetussuunnitelman mukaista toimintaansa lukuvuosittain keväällä toteutettavien, vanhemmille suunnattujen palautekyselyjen pohjalta. Tulokset käsitellään sivistyslautakunnassa.

[Opetussuunnitelman jatkuva lukuvuosittainen päivittäminen](https://peda.net/nakkila/ol/luku1-luonnos/poajkl/luonnos)

Esikoulu kommentoi lukuvuoden kuluessa tarpeellisiksi katsomistaan opetussuunnitelman muutoksista suoraan sähköiseen asiakirjaan. Sivistysjohtaja työstää kommenteista esitykset viimeistään toukokuussa ja mahdolliset päivitykset lautakunta hyväksyy vuosittain kesäkuussa.

Opetussuunnitelmassa otetaan huomioon myös muut paikalliset suunnitelmat kuten: varhaiskasvatuksen suunnitelma, perusopetukseen valmistavan opetuksen suunnitelma, perusopetuksen opetussuunnitelma, lastensuojelulain mukainen lasten ja nuorten hyvinvointisuunnitelma ja esiopetuksen seudulliset laatukriteerit.

1. Esiopetuksen tehtävä ja yleiset tavoitteet

Esiopetuksen tavoitteena on osana varhaiskasvatusta edistää lapsen kasvu-, kehitys- ja oppimisedellytyksiä. Esiopetuksella on myös sivistystehtävä ja tasa-arvoisuuden edistämisen tehtävä.

Esiopetuksessa lapsilla on tilaisuuksia monipuoliseen vuorovaikutukseen ja sosiaalisten taitojensa vahvistamiseen.

2.1 Esiopetuksen järjestämistä ohjaavat velvoitteet

Kunta on velvollinen järjestämään sen alueella asuville lapsille oppivelvollisuutta edeltävänä vuonna esiopetusta. Esiopetuksen opetuskieli on Nakkilassa suomi. Opetus järjestetään oppilaiden ikäkauden ja edellytysten mukaisesti. Esiopetusryhmän koko on pääsääntöisesti enintään 13 lasta. Jos opettajan lisäksi ryhmässä on muu soveltuvan koulutuksen omaava henkilö, niin opetusryhmän kooksi suositellaan enintään 20 lasta. Oppilaalla on oikeus saada opetussuunnitelman mukaista opetusta, oppilaanohjausta ja riittävää tukea heti tuen tarpeen ilmetessä sekä oikeus turvalliseen opiskeluympäristöön, maksuttomaan opetukseen ja maksuttomaan täysipainoiseen ateriaan. Opetuksen ja opetusaineistojen tulee tukea tasa-arvolain toteutumista. Yhdenvertaisuuslain mukaan ketään ei saa ilman hyväksyttävää syytä asettaa eri asemaan. YK:n lapsen oikeuksien sopimus antaa esiopetukselleoikeudellisen perustan.

Esiopetusta koskeva lainsäädäntö korostaa huoltajien osallisuutta. Huoltajien mielipiteitä ja tietoja kuullaan ja heidän antamaansa palautetta hyödynnetään esiopetuksen kehittämisessä. Esiopetuksessa käytetään tarvittaessa perusopetuslain mukaisia kasvatuskeskusteluja ja kurinpidollisia keinoja esiopetukseen soveltuvalla tavalla.

2.2 Esiopetuksen tehtävä osana oppimispolkua

Esiopetuksessa tuetaan, seurataan ja edistetään lapsen fyysistä, psyykkistä, sosiaalista ja kulttuurista hyvinvointia ja hänen tietojensa ja taitojensa kehittymistä tiiviissä yhteistyössä muiden toimijoiden kanssa.

Varhaiskasvatus, siihen kuuluva esiopetus sekä perusopetus muodostavat lasten kasvun ja oppimisen kannalta johdonmukaisesti ja joustavasti lasten tarpeista lähtevän kokonaisuuden. Esiopetuksella on suuri merkitys lasten kasvun ja oppimisen tuen tarpeiden varhaisessa havaitsemisessa, tuen antamisessa ja mahdollisesti ilmenevien vaikeuksien ehkäisemisessä.

2.2.1 Esiopetuksen tavoitteet

Esiopetus on tavoitteellista toimintaa. Lasten osaamistasolle ei opetussuunnitelmassa aseteta yhteisiä tavoitteita. Opettaja keskustelee kunkin lapsen huoltajan kanssa tämän yksilöllisistä kasvun ja oppimisen tavoitteista ja ottaa ne huomioon opetusta suunniteltaessa sekä oppimisympäristöjä kehitettäessä.

Tavoitteellisuuden lisäämiseksi opettaja voi yhteistyössä lapsen ja huoltajan kanssa laatia kullekin lapselle oppimissuunnitelman. Oppimissuunnitelma on laadittava, mikäli lapsi saa tehostettua tukea. Erityisen tuen piirissä oleville lapsille laaditaan henkilökohtainen opetuksen järjestämistä koskeva suunnitelma (HOJKS). Kasvun ja oppimisen tuen sekä oppilashuollon järjestämisessä tehdään tarvittaessa yhteistyötä monialaisesti.

2.3 Esiopetuksen arvoperusta[≡ Sisältö](https://peda.net/nakkila/eo/2etjyt/2etoop#skiptonav)

Esiopetus perustuu käsitykseen lapsuuden itseisarvoisesta merkityksestä. Jokainen lapsi on ainutlaatuinen ja arvokas juuri sellaisena kuin hän on. Jokaisella lapsella on oikeus tulla kuulluksi, nähdyksi, huomioon otetuksi ja ymmärretyksi yksilönä ja yhteisönsä jäsenenä. Lapsilla on oikeus oppia sekä rakentaa käsitystään itsestään ja maailmasta omien lähtökohtiensa mukaisesti.

2.3.1 [Oikeus iloon, erilaisuuteen ja yhteisöllisyyteen](https://peda.net/nakkila/eo/2etjyt/2-3-arvoperusta/oieojy)

Lapsilla on oikeus oppia leikkien ja iloita oppimastaan. Lasten erilaisuutta sekä erilaisia tapoja toimia ja oppia arvostetaan. Lasten käsityksiä ja mielipiteitä pidetään tärkeinä, ja he osallistuvat oppimisympäristöjen rakentamiseen sekä edellytystensä mukaan toiminnan suunnitteluun ja arviointiin. Lapsia rohkaistaan yhdessä tekemiseen ja yhteisöllisyyteen.

2.3.2 [Oikeus hyvään opetukseen, kannustukseen ja ilmaisuun](https://peda.net/nakkila/eo/2etjyt/2-3-arvoperusta/ohokji)

Jokaisella lapsella on oikeus hyvään opetukseen. Kannustava palaute ja oikeudenmukainen kohtelu kuuluvat hyvään esiopetukseen. Lapsilla on oikeus ilmaista itseään ja ajatuksiaan, käsitellä tunteita ja ristiriitoja sekä kokeilla ja opetella uusia asioita. Esiopetus tukee lasten kykyä ymmärtää arvoja, noudattaa terveellisiä elämäntapoja sekä kehittää tunnetaitojaan ja kauneudentajuaan.

2.3.3 [Henkilöstön avoin ja kunnioittava asenne](https://peda.net/nakkila/eo/2etjyt/2-3-arvoperusta/hajka)

Esiopetuksen henkilöstön ja huoltajien yhteistyö auttaa turvaamaan lasten hyvinvointia. Henkilöstön avoin ja kunnioittava suhtautuminen erilaisiin perheisiin sekä kotien erilaisiin katsomuksiin, uskontoihin, perinteisiin ja kasvatusnäkemyksiin on rakentavan vuorovaikutuksen ja opetuksen perusta.

2.3.4 [Kestävä elämäntapa, tasa-arvo ja sitoutumattomuus](https://peda.net/nakkila/eo/2etjyt/2-3-arvoperusta/arvoperusta)

Esiopetuksessa noudatetaan kestävän elämäntavan periaatteita. Esiopetus toimintaympäristönä tukee lasten tasa-arvoisuutta. Opetus on lapsia puoluepoliittisesti, uskonnollisesti ja katsomuksellisesti sitouttamatonta. Esiopetusta ei saa käyttää kaupallisen vaikuttamisen kanavana.

2.4 Oppimiskäsitys

Oppilaan myönteistä minäkuvaa ja käsitystään itsestään oppijana vahvistetaan kannustamalla ja onnistumisen kokemuksilla. Monipuolisen, myönteisen ja realistisen palautteen antaminen tukee motivaatiota ja oppimista. Toiminnallisuus, osallisuus, yhdessä tekeminen ja oppimisen ilo näkyvät esikoulun toiminnassa. Ihmettely ja asioiden oivaltaminen lisäävät ymmärrystä itsestä ja ympäröivästä maailmasta.

Lapset oppivat esiopetuksessa leikkien, liikkuen, tutkien, erilaisia työtehtäviä tehden, itseään ilmaisten sekä taiteisiin perustuvassa toiminnassa. Myönteiset tunnekokemukset, ilo ja uutta luova toiminta edistävät oppimista ja innostavat kehittämään omaa osaamista.

2.5 Laaja-alainen osaaminen esiopetuksessa

Laaja-alaisella osaamisella tarkoitetaan tietojen, taitojen, arvojen, asenteiden ja tahdon muodostamaa kokonaisuutta. Osaaminen tarkoittaa myös kykyä käyttää tietoja ja taitoja tilanteen edellyttämällä tavalla. Esiopetuksessa painopisteenä ovat kestävän elämäntavan sosiaaliset ja kulttuuriset näkökulmat. Lasten laaja-alaisen osaamisen kehittymiseen vaikuttaa opeteltavia tietosisältöjä enemmän se, miten esiopetuksessa työskennellään, millaisiksi oppimisympäristöt rakennetaan sekä miten lasten oppimista ja hyvinvointia tuetaan.

2.5.1 Ajattelu ja oppiminen

Esiopetuksen tehtävä on rohkaista ja auttaa lapsia kehittämään ajattelun ja oppimisen taitojaan sekä vahvistaa lasten luottamusta omaan osaamiseensa.

Lasten muistin ja mielikuvituksen kehittymistä tuetaan esimerkiksi lorujen, musisoinnin ja draamatoiminnan avulla. Leikin, pelien ja erilaisten ongelmanratkaisu- ja tutkimustehtävien käyttö tarjoaa lapsille elämyksiä sekä oivaltamisen ja uuden löytämisen iloa. Monipuolinen liikkuminen ja havaintomotoriset harjoitukset tukevat lasten oppimista. Lapsia kannustetaan kokeilemaan ja opettelemaan myös heille vaativia asioita ja heitä ohjataan kysymään ja kyseenalaistamaan. Heitä rohkaistaan iloitsemaan onnistumisista ja kannustamaan toisia sekä samalla olemaan lannistumatta epäonnistumisista. Toimintaa dokumentoidaan, siitä keskustellaan, ja sen onnistumista pohditaan yhdessä lasten kanssa. Samalla autetaan lapsia havaitsemaan edistymistään ja oppimistaan.

2.5.2. Kulttuurinen osaaminen, vuorovaikutus ja ilmaisu

Vuorovaikutustaidoilla sekä kyvyllä ilmaista itseään ja ymmärtää muita on tärkeä merkitys yksilön toimintakyvylle ja hyvinvoinnille. Esiopetuksen tehtävä on tarjota lapsille mahdollisuuksia harjoitella vuorovaikutus- ja ilmaisutaitoja turvallisesti vertaisryhmän ja lähiyhteisön aikuisten kanssa.

Juhlat, leikit ja yhteistyöhön perustuva toiminta luovat mahdollisuuksia harjoitella käyttäytymistä eri tilanteissa ja erilaisten ihmisten kanssa. Lasten kanssa tutustutaan lähiympäristöön ja sen kulttuuriseen monimuotoisuuteen. Lapsia ohjataan arvostamaan oman ja toisten perheiden perinteitä ja tapoja. Lasten kielitietoisuuden kehittymistä tuetaan ja heitä rohkaistaan ilmaisemaan itseään eri keinoin.

2.5.3 Itsestä huolehtiminen ja arjen taidot

Esiopetuksessa lapsia ohjataan edellytystensä mukaan huolehtimaan itsestään, toisista, omista tavaroistaan ja yhteisestä ympäristöstä. Opetuksessa ja yhteistyössä huoltajien kanssa käsitellään lasten arkielämän rytmiä sekä ruokailun ja levon merkitystä. Erityisesti kiinnitetään huomiota monipuoliseen ja riittävään liikuntaan lasten hyvinvoinnin ja oppimisen edellytyksenä.

2.5.4 Monilukutaito

Monilukutaidolla tarkoitetaan erilaisten viestien tulkinnan ja tuottamisen taitoja. Monilukutaito sisältää erilaisia lukutaitoja, kuten peruslukutaidon, numeerisen lukutaidon, kuvalukutaidon ja medialukutaidon. Sen kehittyminen alkaa jo varhaislapsuudessa ja jatkuu koko elämän ajan. Esiopetuksen tehtävä on tukea lasten monilukutaidon kehittymistä yhteistyössä huoltajien kanssa.

2.5.5 Tieto- ja viestintäteknologian osaaminen

Tieto- ja viestintäteknologian osaaminen on osa monilukutaitoa sekä media- ja opiskelutaitoja, joita tarvitaan opiskelussa ja työelämässä. Esiopetuksen tehtävä on kotien rinnalla edistää lasten tieto- ja viestintäteknologista osaamista. Opetuksessa tutustutaan erilaisiin tieto- ja viestintäteknologisiin välineisiin, palveluihin ja peleihin. Tieto- ja viestintäteknologian avulla tuetaan lasten vuorovaikutustaitoja, oppimisen taitoja sekä vähitellen kehittyvää kirjoitus- ja lukutaitoa.

2.5.6 Osallistuminen ja vaikuttaminen

 Lasten oikeuksiin kuuluvat kuulluksi tuleminen ja osallisuus omaan elämäänsä vaikuttavissa asioissa. Esiopetuksen tehtävä on tukea lasten vähitellen kehittyviä osallistumisen ja vaikuttamisen taitoja. Opetuksen toimintaa suunnitellaan, toteutetaan ja arvioidaan yhdessä lasten, esiopetuksen henkilöstön ja huoltajien kanssa.

1. Kasvua ja oppimista tukeva toimintakulttuuri

Toimintakulttuuri on yhteisön historiallisesti ja kulttuurisesti muovautuva tapa toimia. Se on osittain tiedostamatonta. Toimintakulttuuri näkyy esiopetusyhteisön vuorovaikutuksessa, ilmapiirissä sekä pedagogisissa käytännöissä ja vaikuttaa aina lasten kohtaamaan esiopetuksen laatuun. Lasten kanssa työskentelevien aikuisten on tärkeä tiedostaa, että heidän tapansa toimia ja olla vuorovaikutuksessa välittyy mallina lapselle. Esikoulun toimintakulttuurin kehittämisen tavoitteena on luoda kulttuuria, joka edistää oppimista, osallisuutta, hyvinvointia ja kestävää elämäntapaa.

* 1. Toimintakulttuurin kehittämistä ohjaavat periaatteet

Toimintakulttuurin kehittäminen edellyttää toimintatapojen ja pedagogiikan johtamista, henkilöstön ja lasten osallisuuden turvaamista ja sitoutuneisuutta yhteisiin toimintatapoihin. Järjestelmällinen itsearviointi ja jatkuva kehittäminen ovat luonteva osa esiopetuksen arkea. Kehittämistyössä on tärkeää hyödyntää sekä lasten että huoltajien kokemuksia ja mielipiteitä. Toimintakulttuuria kehitetään muun muassa kokeilemalla monipuolisia työtapoja, uusia ratkaisuja oppimisympäristöihin sekä kehittämällä ammatillista osaamista yhteistyöverkostoissa. Yhteistyö muun varhaiskasvatuksen, perusopetuksen ja oppilashuollon ammattilaisten kanssa on välttämätöntä lasten sujuvan oppimisen polun ja hyvinvoinnin turvaamiseksi.

[≡ Sisältö](https://peda.net/nakkila/eo/3kjott/3tkop/johdanto#skiptonav)

3.1.1 Kaikille yhteinen esiopetus

Toimintakulttuurin kehittämisen lähtökohtana on kaikille yhteinen esiopetus, jossa kukin lapsi voi toimia, kehittyä ja oppia omana ainutlaatuisena yksilönään sekä yhteisön jäsenenä. Lapsille suunnitellaan sopivia oppimisen haasteita sekä turvataan tarvittava kasvun ja oppimisen tuki. Nakkilan esiopetuksen toimintakulttuuri tukee avointa vuorovaikutusta ja yhteisöllisten toimintatapojen kehittymistä.

3.1.2 Oppimisen oivalluksen ilo

Esiopetus toteutetaan siten, että lasten leikille, aloitteille ja kokeiluille on sijaa. Lapsia rohkaistaan ilmaisemaan itseään, harjoittelemaan ja opettelemaan erilaisia taitoja, tietoja ja työtapoja omaan tahtiinsa.

3.1.3 Lapsi osallisena ja oman elämänsä toimijana

 Lasten tekemiä päätöksiä ja toimintaa arvioidaan yhdessä ja samalla lapsia ohjataan vähitellen kantamaan yhdessä vastuuta. Näin lapsille syntyy kokemuksia osallisuudesta ja toimijuudesta.

[≡ Sisältö](https://peda.net/nakkila/eo/3kjott/3tkop/ojoi#skiptonav)

3.1.4 Hyvinvointi ja turvallinen arki

Lapsia rohkaistaan ja ohjataan tunnistamaan, ilmaisemaan ja säätelemään erilaisia tunteita. Lapsia ohjataan toimimaan toiset huomioon ottaen erilaisissa ristiriitatilanteissa.

Esiopetuksessa kiinnitetään huomiota terveisiin elämäntapoihin. Lasten kanssa liikutaan monipuolisesti sekä sisällä että ulkona ja heitä ohjataan välttämään yhtäjaksoista istumista sekä vaihtamaan työskentelyasentoja. Esiopetuspäivään kuuluu myös mahdollisuus rauhoittumiselle. Lapsia ohjataan toimimaan turvallisesti oppimisympäristöissä.

Lukuvuoden päättyessä arvioidaan toimintaa ja tehdään tarvittavat päivitykset esikoulun opetussuunnitelmaan koulun omalle kotisivulle. Kotisivulla on kommentointimahdollisuus, jotta myös huoltajat, oppilaskunta ja muut yhteistyökumppanit voivat osallistua toimintakulttuurin kehittämiseen ja arviointiin.

3.2 Oppimisympäristöt esiopetuksessa

Oppimisympäristöllä tarkoitetaan tiloja, paikkoja, yhteisöjä ja toimintakäytäntöjä, joissa opiskelu ja oppiminen tapahtuvat. Niitä ovat myös opiskeluvälineet, -palvelut ja materiaalit. Koulun oppimisympäristöt muodostuvat fyysisistä ja virtuaalisista ympäristöistä. Tavoitteena on, että oppimisympäristöt muodostavat lapsille kokonaisvaltaisen oppimaiseman ja kannustavat aktiiviseen, yhteisölliseen ja itsenäiseen oppimiseen.

Hyvin toimivat oppimisympäristöt edistävät vuorovaikutusta, osallisuutta ja yhteisöllistä tiedon rakentamista. Oppimisympäristöjen tulee olla turvallisia ja terveellisiä ja tarjota mahdollisuuksia leikkiä ja työskennellä rauhassa ja kiireettömässä ilmapiirissä. Oppimisympäristöissä kiinnitetään huomiota ergonomiaan, ekologisuuteen, esteettisyyteen, esteettömyyteen ja sekä tilojen valaistukseen, sisäilman laatuun, siisteyteen ja viihtyisyyteen.

Nakkilan esikoulu sijaitsee keskeisellä paikalla, joka mahdollistaa lähialueen monipuolisen käytön. Esiopetus on myös kiinteä osa Kirkonseudun koulua ja käyttää koulun tiloja ja välineitä. Myös piha-alue on yhteinen. Koulun fyysinen läheisyys valmistaa esioppilasta koulutielle. Esikoulu tekee yhteistyötä seurakunnan ja vanhainkotien kanssa sekä käyttää läheistä kunnan kirjastoa. Lähiympäristön palveluja tarjoavat myös urheilukenttä, Arantilankosken ranta ja liikuntahalli.

[Paikallisia oppimisympäristöjä](https://peda.net/nakkila/ol/l4kjottl/4ojt/ulos-oppimaan/po)

Kokemäenjokilaakso: ranta-, koski- ja lehtomaisemat, maisematiet, puurakentamisen kulttuuri
Kokemäenjokeen voi tutustua myös virtuaalisesti osoitteessa: [www.kokemaenjokiopas.fi](http://www.kokemaenjokiopas.fi/)
Pronssikauden asuinpaikka Rieskaronmäessä Anolasssa
Anolan ja Villilän kartano
Nakkilan kirkko
Juustomeijerimuseo
Kotiseutumuseo

Urheilukenttä ja sen ympäristön liikunta-alueet

* 1. Yhteistyö esiopetuksen aikana ja siirtymävaiheissa

Yhteistyön tavoitteena on esiopetuksen yhtenäisyyden, eheyden ja laadun varmistaminen, toiminnan avoimuuden lisääminen sekä oppilaiden oppimisen ja kasvun tukeminen. Yhteistyötä tarvitaan myös oppimisympäristöjen monipuolisuuden ja turvallisuuden sekä kouluyhteisön hyvinvoinnin turvaamiseksi. Yhteistyö on suunnitelmallista ja sen toteutumista arvioidaan.

3.3.1 [≡ Sisältö](https://peda.net/nakkila/eo/3kjott/3yeajs/johdanto#skiptonav)Oppimisen polku

Esiopetuksen henkilöstö tekee yhteistyötä muun varhaiskasvatuksen henkilöstön, perusopetuksen henkilöstön ja sosiaali- ja terveydenhuollon henkilöstön kanssa lasten hyvinvoinnin, kasvun ja oppimisen tukemiseksi. Lasten yhteistyötaitojen vahvistaminen on yksi keskeisistä esiopetuksen tavoitteista. Lapsia kuullaan toiminnan suunnittelun, toteuttamisen ja arvioinnin yhteydessä heille sopivalla tavalla

3.3.2 Huoltajien kanssa tehtävä yhteistyö

Huoltajien osallisuus sekä mahdollisuus olla mukana esikoulutyössä ja sen kehittämisessä on keskeinen osa esikoulun toimintakulttuuria. Yhteistyön lähtökohtana on luottamuksen rakentaminen, tasavertaisuus ja keskinäinen kunnioitus. Yhteistyö edellyttää esikoulun henkilöstön aloitteellisuutta, henkilökohtaista vuorovaikutusta huoltajien kanssa, monipuolista viestintää ja tarpeen mukaan tulkkia tai kieliavustajaa.

Huoltajille tarjotaan mahdollisuus osallistua mm. opetussuunnitelman, oppimisen tavoitteiden, oppimisympäristön, työtapojen, oppimisen tuen, oppilashuollon, arvioinnin, valintojen ja lukuvuoden erilaisten tapahtumien suunnitteluun ja kehittämiseen.

Huoltajien kokemukset lastensa aiemmasta kasvuympäristöistä, kehityksestä, oppimisesta ja mielenkiinnon kohteista otetaan esiopetuksessa huomioon opetuksen toteuttamisessa ja mahdollisen lapsikohtaisen oppimissuunnitelman laatimisessa. Huoltajille tarjotaan mahdollisuuksia tutustua ja osallistua lapsensa esiopetuspäivään.

Erityisen tärkeää yhteistyö huoltajien kanssa on lasten kasvun ja oppimisen tukea suunniteltaessa ja toteutettaessa. Huoltajien tulee saada tietoa kuljetuksista ja oppilashuollosta esiopetuksen aikana sekä lapsille esiopetuksen lisäksi tarjolla olevista muista varhaiskasvatuspalveluista. Huoltajien ja lasten palaute otetaan huomioon opetusta, tuen muotoja ja toimintakulttuuria kehitettäessä.

Perheiden erilaiset kielelliset, kulttuurilliset, katsomukselliset ja uskonnolliset taustat otetaan huomioon Nakkilan esiopetuksessa. Huoltajien kanssa pyritään yhdessä toimimaan lapsen parhaaksi. Jos yhteistä kieltä ei löydy, kommunikoinnin välineenä käytetään kuvia, tukiviittomia ja tulkitsemispalveluita.

Huoltajien kanssa tehtävä yhteistyö alkaa uusien esioppilaiden tutustumispäivänä ja samana iltana järjestettävällä infotilaisuudella, jossa kerrotaan esikoulun toiminnasta. Syksyllä järjestetään vanhempainilta ja vanhempainvartit. Tämän jälkeen vanhempainvartteja järjestetään tarpeen mukaan ja aina huoltajien niin halutessa.

Muutaman kerran lukuvuoden aikana järjestetään esikarikahvilailta esikoululaisten vanhemmille. Illat ovat teemoitettuja tapaamisia, joiden tarkoitus on tutustuttaa samassa elämäntilanteessa olevia vanhempia toisiinsa, mahdollistaa vanhempien välinen vertaisuuteen perustuva keskustelu sekä antaa heille tietoa ajankohtaisista asioista esikouluarkeen liittyen.

Kirkonseudun koululla toimii vireä vanhempainyhdistys NAAKKU. Esioppilaiden vanhemmat voivat halutessaan osallistua sen toimintaan. Yhdistyksen tapahtumat koskevat myös esioppilaita.

3.3.3 Yhteistyö siirtymävaiheissa

Opetuksen järjestäjä luo yhteistyön ja tiedon siirron käytänteet, joiden avulla lasten siirtyminen kotoa tai aiemmasta varhaiskasvatuksesta esiopetukseen ja sieltä perusopetukseen tapahtuu mahdollisimman joustavasti lasten kasvua ja oppimista tukevalla tavalla. Lapsen ja huoltajan kanssa keskustellaan esiopetukseen ja kouluun siirryttäessä alkavan opetuksen tavoitteista, tehtävästä sekä toimintatavoista. Perusopetukseen siirtyville lapsille ja heidän huoltajilleen annetaan tietoa perusopetuksen aamu- ja iltapäivätoiminnasta.

Esiopetus on lapsilähtöistä, mutta aikuisjohtoista. Esiopetusryhmien muodostamisessa pyritään ottamaan huomioon kunnan koulupiirijako sekä lapsen aiemmat tiedot ja taidot. Eheän oppimispolun turvaamiseksi, yhteistyö päivähoidon ja seurakunnan päiväkerhojen kanssa on tärkeää.

 Lapsen vaihtaessa esiopetuspaikkaa lapsen opetuksen kannalta olennainen tieto siirretään tulevaan esiopetuspaikkaan. Vanhemmille tiedotetaan asiasta. Ensimmäisen luokan opettajat kutsutaan keväällä tiedonsiirtopalaveriin. Tapauskohtaisesti tiedonsiirtopalaveri voidaan järjestää myös moniammatillisesti. Palavereja järjestetään tarvittaessa myös seurakunnan lastenohjaajien kanssa. Päiväkodin henkilökunta ja esiopettajat järjestävät yhteisen palaverin tulevista esioppilaista.

Esiopetuksen toteuttamisen periaatteet

* 1. Monipuoliset työtavat

Monipuolisilla työtavoilla tuetaan lasten kasvua ja oppimista, heidän laaja-alaisen osaamisensa kehittymistä sekä vahvistetaan heidän sosiaalisia taitojaan. Ohjattu ja lasten omaehtoinen leikki sekä havainnolliset, lasten aktiivisuutta ja luovuutta edistävät työtavat ovat olennainen osa esiopetuksen toimintaa. Lapset osallistuvat toiminnan suunnitteluun, työtapojen valintaan ja tekevät erilaisia työtehtäviä. Esiopetuksessa on mahdollista muuttaa työskentelyryhmiä projektityöskentelyn ajaksi. Aikuisilla on mahdollisuus hyödyntää omia mielenkiinnon kohteitaan ja erityistaitojaan. Lapset tottuvat työskentelemään eri aikuisten kanssa. Tehtyjen valintojen ja työskentelyn onnistumista arvioidaan yhdessä.

* + 1. Paikalliset tavoitteet

Nakkilan esikoulussa käytetään monipuolisesti eri työtapoja. Työtapojen valintaan vaikuttaa käytettävissä olevat tilat, henkilökunta sekä oppilasaines. Esiopetukseen kuuluvat leikki, tutkiminen, kokeilu ja liikkuminen. Esiopetuspäivä suunnitellaan mahdollisimman monipuoliseksi ja sitä rytmittävät leikki ja ulkoilu. Esiopetuspäivään kuuluu myös mahdollisuus rauhoittumiseen. Työtapojen valintaan vaikuttavat myös huoltajien vanhempainvarteissa esille tuomat seikat lapsen tiedoista ja taidoista ja muusta esiopetukselle annetusta palautteesta. Työtapojen valintaa ohjaavat myös elo-syyskuussa tehdyn alkukartoituksen perusteella saatu informaatio lasten tiedoista ja taidoista. Viikoittaisissa palavereissa käydään läpi viikon onnistumiset ja haasteet, joiden pohjalta suunnitellaan tulevaa toimintaa.

4.1.1.1 [Oppilaslähtöinen pedagogiikka](https://peda.net/nakkila/ol/l4kjottl/4ojt/op)

Oppilaslähtöisessä pedagogiikassa edistetään oppilaiden yhteistoiminnallisuutta ja osallisuutta. Tämä mahdollistaa tietovarantojen yhteisöllisen rakentamisen (tiedon tulkinta, analysointi, yhdistely ja arviointi) ja projektioppimisen. Vuorovaikutustaitojen edistäminen on keskeinen osa opetustapahtumaa. Oppilaalle annetaan yksilöllistä tukea ja ohjausta sekä monipuolista kannustavaa palautetta. Oppilaita voidaan jakaa eri ryhmiin opetustuokioiden ajaksi oppilaiden senhetkisten taitojen mukaan. Oppilaan itseohjautuvuutta tuetaan.

4.1.1.2 [Opetuksen laajentaminen luokkahuoneen ulkopuolelle](https://peda.net/nakkila/ol/l4kjottl/4ojt/nimet%C3%B6n-000e)

Opetuksessa hyödynnetään koulun ulkopuolista asiantuntijuutta ja koulun ulkopuolisia oppimisympäristöjä ajatuksella "ulos oppimaan". Esikoulu tekee yhteistyötä yritysten ja yhteisöjen kanssa. Opetuksen laajentamiseen kuuluu myös monikulttuurisuuden huomioiminen. Oppilaiden ongelmaratkaisutaitoja kehitetään etsimällä ratkaisuja todellisiin ympäristössä havaittaviin ilmiöihin.

4.1.1.2 [Tieto- ja viestintätekniikan hyödyntäminen](https://peda.net/nakkila/ol/l4kjottl/4ojt/tjvhojo)

Opetuksessa hyödynnetään tieto- ja viestintätekniikkaa.

[Seuranta ja arviointi](https://peda.net/nakkila/ol/l4kjottl/4ojt/sja)

4.2 Arviointi opetuksen ja oppimisen tukena

Arvioinnilla on esiopetuksessa kaksi tehtävää: sen avulla suunnitellaan ja kehitetään opetusta sekä tuetaan kunkin lapsen hyvinvointia, kasvua ja oppimista. Arviointi on havainnoinnin, dokumentoinnin, arviointipäätelmien ja palautteen muodostama kokonaisuus, johon osallistuvat opettajien lisäksi muu esiopetuksen henkilöstö sekä lapset ja huoltajat.

4.2.1 Jatkuva havainnointi ja monipuolinen dokumentointi

Esiopetuksen tehtävänä on edistää yhteistyössä huoltajien kanssa lasten kehitys- ja oppimisedellytyksiä Opettaja seuraa kunkin lapsen kehittymistä ja oppimista esiopetuksen aikana. Seuranta perustuu jatkuvaan havainnointiin sekä monipuoliseen dokumentointiin. Myös huoltajan havainnot lapsensa oppimisesta ja hyvinvoinnista ovat tärkeitä. Esiopetuksen opettaja hyödyntää lapsesta saamiaan tietoja lapsen henkilökohtaisten tavoitteiden suunnittelussa yhteistyössä huoltajan ja lapsen kanssa. Kootun seurantatiedon pohjalta opettaja toteuttaa opetusta, kehittää oppimisympäristöjä sekä ohjaa lasta tarvittavan tuen piiriin.

4.2.2 Rohkaiseva ja kannustava palaute

Opettaja ja lasta ohjaava muu henkilöstö antavat lapsille päivittäin rohkaisevaa ja kannustavaa palautetta lasten vahvuuksista ja kehittämisalueista. Palautetta voidaan antaa reissuvihon tai Wilman välityksellä. Myös keskustelut huoltajien kanssa heidän tuodessa tai hakiessa lasta esikoulusta antavat mahdollisuuden palautteen antoon.Koottua dokumentaatiota käytetään niin, että kukin lapsi voi havaita edistymistään. Tämä rakentaa lasten myönteistä käsitystä itsestään oppijana. On tärkeää, että huoltajat saavat usein palautetta lapsensa työskentelystä, käyttäytymisestä ja oppimisen edistymisestä, jotta he voivat osaltaan tukea lastaan. Syyslukukauden päätteeksi opettaja ja oppilas täyttävät yhdessä arviointikaavakkeen. Kevätlukukaudella vanhemmille tarjotaan mahdollisuus keskusteluun lapsen edistymisestä.

4.2.3 Itsearviointi

Esiopetuksessa kehitetään lasten edellytyksiä itsearviointiin. Opettaja ohjaa lapsia suunnittelemaan ja arvioimaan omia työskentelytapojaan ja pohtimaan yhteisten tehtävien onnistumista. Lapset harjoittelevat tätä kuukausittain vaihtuvan arviointiteeman avulla. Myös opettaja antaa jaksosta arvioinnin, ennen kuin jaksoarvio lähetetään huoltajille nähtäväksi. Syyslukukauden lopuksi oppilas täyttää opettajan ohjauksella itsearviointilomakkeen. Myös huoltajat osallistuvat oppimisympäristöjen kehittämiseen ja arviointiin. Opetushenkilöstön tavoitteellinen itsearviointi on esiopetuksen laadun ylläpitämisen ja kehittämisen ehto. Rehtori käy vuosittain henkilöstönsä kanssa kenityskeskustelut, joissa arvioidaan ja keitetään lukuvuoden aikana toteutuneita asioita.

4.2.4 Tietojen siirtäminen

Tietojen siirtämisessä voidaan hyödyntää esiopetuksen aikana koottuja kunkin lapsen etenemistä kuvaavia dokumentteja sekä lapselle mahdollisesti laadittua oppimissuunnitelmaa tai HOJKSia.

4.2.5 [Osallistumistodistus](https://peda.net/nakkila/eo/4etp/4aojot/o)

Lapsille annetaan lukuvuoden päätteeksi esiopetuksen osallistumistodistus. Todistukseen merkitään todistuksen, opetuksen järjestäjän, koulun ja lapsen nimi, lapsen henkilötunnus sekä todistuksen antamispäivä. Lisäksi todistukseen merkitään, että todistus on Opetushallituksen 22.12.2014 hyväksymien esiopetuksen opetussuunnitelman perusteiden mukainen. Todistus voi sisältää yleiskuvauksen toteutuneesta esiopetuksesta. Todistukseen ei merkitä lapsen persoonaan, oppimisen etenemiseen tai lapsen toimintaan liittyviä kuvauksia.

 Esikoulutodistus on tekstiltään kaikilla esioppilailla sama. Ulkoasua muokataan kulloisenkin oppikirjan hahmojen mukaan. Esikoulun mahdollisille kertaajille annetaan kunniakirja ”sinnikkäästä työnteosta, jota pitää vielä harjoitella….”

4.3. Opetuksen yhteiset tavoitteet ja oppimiskokonaisuudet

Esiopetus on luonteeltaan eheytettyä opetusta, joka muodostuu oppimiskokonaisuuksista. Yhteiset tavoitteet perustuvat eri tiedon- ja taidonaloista nouseviin, esiopetuksen kannalta oleellisiin opetuksen tavoitteisiin sekä laaja-alaiselle osaamiselle asetettuihin tavoitteisiin. Oppimiskokonaisuuksina toteutetun opetuksen tavoitteena on tukea lasten kokonaisvaltaista kasvua ja hyvinvointia sekä tarjota monipuolinen perusta heidän osaamisensa edistymiselle. Lapset osallistuvat oppimiskokonaisuuksien suunnitteluun ja toteutumisen arviointiin opettajan ohjauksessa.

Opetukselle asetetut yhteiset tavoitteet on ryhmitelty viideksi kokonaisuudeksi. Eri kokonaisuuksien tavoitteita ja sisältöjä yhdistellään pedagogisesti tarkoituksenmukaisella tavalla esiopetuksen oppimiskokonaisuuksia muodostettaessa.

4.3.1 Ilmaisun monet muodot

Esiopetuksen tehtävä on kehittää lasten ilmaisua musiikillisen, kuvataiteellisen, käsitöidensekä suullisen ja kehollisen ilmaisun perustaitoja harjoittelemalla.

Opetus suunnitellaan niin, että lapset saavat elämyksiä taiteesta sekä kokemuksia luovasta prosessista ja siihen kuuluvasta suunnittelun, toteutuksen ja arvioinnin kokonaisuudesta. Toiminnan lähtökohtana ovat lasten aistimukset, havainnot ja kokemukset.

4.3.1.1 Musiikki

Musiikillisen toiminnan tavoitteena on vahvistaa lasten kiinnostusta ja suhdetta musiikkiin. Lapsille tarjotaan kokemuksia heidän omista musiikillisista taidoistaan laulun, tanssin, liikkeen, soiton ja oman musiikin luomisen avulla.

4.3.1.2 Käsityöt

Käsitöitä tehtäessä tutustutaan erilaisiin materiaaleihin, työvälineisiin ja tekniikoihin sekä tekstiilityön että teknisen käsityön osalta. Käsityöopetuksen tarkoituksena on ohjata lasta pitkäkestoiseen ja pitkäjänteiseen työskentelyyn.

4.3.1.3 Kuvailmaisu

Esiopetuksessa tuetaan lasten kuvallisen ajattelun ja kuvailmaisun kehittymistä tekemällä, tulkitsemalla ja arvioimalla erilaisia kuvia. Lapsia rohkaistaan kokeilemaan erilaisia kuvan tekemisen tapoja, välineitä ja materiaaleja. Erilaisia työmenetelmiä ovat piirtäminen, maalaaminen, askartelu ja muovailu.

4.3.1.4 Suullinen ja kehollinen ilmaisu

Lapsia rohkaistaan suulliseen ja keholliseen ilmaisuun monipuolisten harjoitusten ja leikin avulla. Opetuksessa hyödynnetään loruja, runoja sekä lasten kirjallisuutta. Lapset saavat kokemuksia sekä spontaanista ilmaisusta että yhteisesti suunnitellusta prosessista. Ilmaisumuotoina voidaan käyttää esimerkiksi draamatoimintaa, sanataidetta ja tanssia.

4.3.2 Kielen rikas maailma

Esiopetuksen tehtävä on tukea lasten kielellisten taitojen kehitystä kokonaisvaltaisesta kielen merkityksen hahmottamisesta kohti yksityiskohtaisempaa kielen rakenteiden ja muodon havaitsemista. Keskeistä on vahvistaa lasten kiinnostusta ja uteliaisuutta puhuttua kieltä sekä lukemista ja kirjoittamista kohtaan.

Esiopetuksen tavoitteena on edistää lasten kielellistä kehystä ja vuorovaikutustaitoja sekä vahvistaa heidän kiinnostustaan kieliin ja kulttuureihin. Kielellisen tietoisuuden kehittymistä edistetään kielellä leikkien, loruillen sekä tutustuen monipuolisesti puhuttuun ja kirjoitettuun kieleen. Luku- ja kirjoitustaitoa tuetaan leikkien ja toiminnallisten harjoitusten avulla. Opetuskielen lisäksi esiopetuksessa havainnoidaan muita kieliä.

4.3.2.1 [Kuunteleminen ja puhuminen](https://peda.net/nakkila/eo/4etp/4oytjo/krm/yt/kjp)

Opetus tarjoaa lapsille mahdollisuuksia harjoitella kuuntelemista ja puhumista erilaisissa tilanteissa. Heitä ohjataan kertomaan ja keskustelemaan sekä eläytymään, ymmärtämään ja muistamaan kuulemaansa. Sanojen merkityksiä pohditaan yhdessä ja sanoilla leikitellään. Yhteisissä keskusteluissa lapset kehittävät taitojaan kysyä, päätellä ja arvioida kuulemaansa. Lapsia innostetaan tarinoiden tekemiseen ja taitoa harjoitellaan esimerkiksi saduttamalla tai digitarinoita tekemällä.

4.3.2.2 [Lukeminen ja kirjoittaminen](https://peda.net/nakkila/eo/4etp/4oytjo/krm/yt/ljk)

Lapsille luetaan erilaisia tekstejä ja niistä keskustellaan yhdessä. Tämä auttaa lapsia ymmärtämään lukemisen merkitystä. Opettajan mallintamisen ja erilaisten harjoitusten avulla lapset saavat kokemuksia siitä, miten puheen voi muuttaa kirjoitetuksi kieleksi ja kirjoitetun kielen puheeksi. Kirjoitettua ja puhuttua kieltä tutkitaan yhdessä. Lapsia ohjataan havaitsemaan, että puheen voi jakaa pienempiin osiin, kuten sanoihin, tavuihin ja äänteisiin.

4.3.2.3 [Oma tuottaminen](https://peda.net/nakkila/eo/4etp/4oytjo/krm/yt/oma-tuottaminen)

Lasten lukutaidon kehittymistä tuetaan järjestämällä heille mahdollisuuksia leikilliseen kirjoittamiseen ja omien tekstien tuottamiseen tieto- ja viestintäteknologiaa käyttäen. Lapsia innostetaan yhdessä ja omatoimisesti tunnistamaan ja tuottamaan eri tavoin kirjaimia, sanoja ja tekstejä taitojensa ja mielenkiintonsa mukaisesti heille mielekkäissä asiayhteyksissä.

4.3.2.4 [Motoriikka](https://peda.net/nakkila/eo/4etp/4oytjo/krm/yt/motoriikka)

Erilaisten leikkien ja harjoitusten avulla tuetaan lasten hienomotoristen taitojen kehittymistä sekä heidän kykyään hahmottaa tilaa ja suuntia. Lapsia ohjataan tarkoituksenmukaiseen kynäotteeseen ja näppäimistöjen käyttöön.

4.3.2.5 [Vertaileva kielitieto](https://peda.net/nakkila/eo/4etp/4oytjo/krm/yt/vk)

Esiopetuksessa tuetaan lasten kielellisiä valmiuksia havainnoimalla eri kieliäyhdessä lasten kanssa. Erityisesti tarkastellaan lapsiryhmässä ja lähiympäristössä puhuttuja kieliä. Näin tuetaan lasten kielitietoisuuden ja oman kielellisen ja kulttuurisen identiteetin kehittymistä.

4.3.3 Minä ja meidän yhteisömme

Arjen eettisten valintojen pohdinta sekä omien tunnetaitojen kehittäminen ja käyttäytymisen harjoittelu vahvistavat lasten vuorovaikutustaitoja. Tutustuminen lähiyhteisön tapoihin sekä uskontoihin ja muihin katsomuksiin tukee lasten kulttuurisen osaamisen ja vuorovaikutustaitojen kehittymistä sekä ajatteluun ja oppimiseen liittyvää laaja-alaista osaamista. Opetuksessa toimitaan yhteistyössä huoltajien kanssa kunkin perheen taustaa, katsomuksia ja arvoja kuullen.

4.3.3.1 Osallisuus ja tunnetaidot

Tavoitteena on edistää lasten mielenkiintoa yhteiskunnan, erityisesti lähiyhteisön toimintaan ja vahvistaa heidän osallisuuttaan toimintaympäristössään. Lapsia rohkaistaan kysymään ja heidän pohdinnoilleen ja ihmettelylle annetaan tilaa. Kokonaisuuden työtapoina korostuvat keskustelut sekä erilaiset eläytymisen mahdollistavat menetelmät.

4.3.3.2 Historia

Lasten kanssa tutustutaan johonkin lähiympäristön henkilöön tai kohteeseen historiallisesta näkökulmasta. Lisäksi opetuksessa voidaan käsitellä lapsia kiinnostavia muita historiallisia tapahtumia, henkilöitä, kulttuureja ja kulttuuriperintöä. Opetuksessa voidaan hyödyntää myös juhlaperinteitä, kertomuksia, perinneleikkejä ja vanhoja lauluja.

4.3.3.3 Yhteiskunta, media ja lapsen oikeudet

Lasten kiinnostusta yhteiskunnallisiin asioihin herätetään keskustelemalla heitä kiinnostavista lähiyhteisön ja yhteiskunnan ajankohtaisista asioista. Lasten kanssa tutustutaan mediaan ja kokeillaan median tuottamista leikinomaisesti. Opetuksessa tutustutaan lasten oikeuksiin hyödyntäen YK:n yleissopimusta lapsen oikeuksista. Lasten kanssa laaditaan ja kehitetään esiopetusryhmän sääntöjä.

4.3.3.4 Eettinen kasvatus

Eettinen kasvatus liitetään lasten arkeen ja käytännön tilanteisiin, joihin liittyy tunteita ja eettisiä valintoja. Lapsia ohjataan tunnistamaan tunteitaan, toimimaan ystävällisesti ja vastuullisesti sekä ratkaisemaan rakentavasti lasten keskinäisiä ristiriitatilanteita. Luontevia tapoja eettiseen kasvatukseen antavat esimerkiksi roolileikit sekä sadut ja median kertomukset. Opetuksessa voidaan hyödyntää sosiaalisia taitoja ja tunnetaitoja kehittäviä opetusohjelmia ja materiaaleja.

4.3.3.5 Uskonnot ja katsomukset

Esiopetuksen katsomuskasvatuksessa yhteisen tutustumisen kohteena ovat lapsiryhmässä läsnä olevat uskonnot ja katsomukset. Uskonnottomuutta tarkastellaan esiopetuksessa mui­den katsomusten rinnalla. Katsomuskasvatus liitetään arjen asioihin, juhliin ja ajankohtaisiin tapahtumiin, joilla on uskonnollista tai katsomuksellista merkitystä. Tavoitteena on auttaa lapsia ymmärtämään ja kunnioittamaan sekä omia että toisten lasten ja perheiden erilaisia katsomuksellisia perinteitä sekä niihin liittyviä tapoja ja käsityksiä. Esiopetuksessa on mahdollisuus reagoida nopeasti muuttuviin tilanteisiin. Opetuksessa hyödynnetään esimerkiksi vierailuja lähiympäristön tapahtumiin.

4.3.4 Tutkin ja toimin ympäristössäni

Lasten toimintaympäristö tarjoavat runsaasti aineksia lasten oppimiselle. Erityisen tärkeää opetuksen liittäminen lasten kokemusmaailmaan ja heidän toimintaympäristöönsä on matemaattisten taitojen opettelussa sekä teknologia- ja ympäristökasvatusten toteuttamisessa. Toimintaympäristöön liittyvät havainnot, kokemukset ja tiedot, niiden jäsentäminen ja kuvaaminen auttavat lapsia kehittymään ajattelijoina ja oppijoina. Kehittyvä taito nimetä asioita sekä ymmärtää ja käyttää erilaisia käsitteitä edistää lasten monilukutaitoa. Esiopetuksen tehtävänä on tukea lasten matemaattisen ajattelun kehittymistä ja kiinnostusta matematiikkaan. Tehtävänä on myös vahvistaa lasten luonnontuntemusta ja luontosuhdetta sekä tutustua arjen teknologiaan. Esiopetuksessa tutustutaan tutkivaan oppimiseen havainnoimalla ja tutkimalla ympäristöä sekä kokeilemalla ja päättelemällä.

4.3.4.1 Matematiikka

Esiopetuksessa vahvistetaan pohjaa lasten matemaattisen ajattelun kehittymiselle ja matematiikan oppimiselle. Lapsia ohjataan kiinnittämään huomiota arjessa ja ympäristössä ilmenevään matematiikkaan. Opetus luo mahdollisuuksia luvun, muutoksen ja ajan käsitteiden sekä tason ja avaruuden hahmottamisen ja mittaamistaitojen kehittymiselle. Opetuksessa hyödynnetään muun muassa leikkejä, pelejä ja tarinoita sekä tieto- ja viestintäteknologiaa

Lapsia kannustetaan kehittämään matemaattisia taitojaan toiminnallisesti, leikkien ja eri aisteja käyttäen erilaisissa oppimisympäristöissä. Opetuksessa tutustutaan matematiikkaan ja sen osa-alueisiin havainnollisesti ja yhdessä toimien.

Toiminta suunnitellaan niin, että siinä on paljon mahdollisuuksia luokitella, vertailla, asettaa järjestykseen asioita ja esineitä sekä löytää ja tuottaa säännönmukaisuuksia. Opetukseen kuuluu muistia kehittäviä leikkejä ja tehtäviä. Lukukäsitettä käsiteltäessä opetuksessa kiinnitetään huomiota lasten lukujonotaitojen ja nimeämisen kehittämiseen.

Erilaisilla harjoituksilla tuetaan lasten tason ja tilan hahmottamista. Lapsia kannustetaan tutkimaan ja kokeilemaan 2- ja 3-ulotteisuutta sekä opettelemaan sijainti- ja suhdekäsitteitä, kuten edessä, ylhäällä ja joka toinen, esimerkiksi liikuntaleikkien avulla. Lasten geometrisen ajattelun vahvistamiseksi heille järjestetään mahdollisuuksia rakenteluun, askarteluun ja muovailuun.

Esiopetuksessa kokeillaan mittaamista keholla ja eri välineillä. Opetuksessa harjoitellaan ajankäsitteitä, kuten joskus, eilen ja aamulla. Aikajärjestystä pohditaan yhdessä esimerkiksi vuorokaudenaikoja havainnoimalla.

4.3.4.2 Luonto ja teknologinen ympäristö

Lasten ympäristöherkkyyden ja luontosuhteen kehittymistä tuetaan tarjoamalla lapsille kokemuksia luonnossa liikkumisesta sekä sen tutkimisesta.

4.3.4.3 [Kokeilu ja toiminnallisuus](https://peda.net/nakkila/eo/4etp/4oytjo/tjty/kloyt/kjt)

Opetuksessa tutustutaan tutkivaan työtapaan. Lapsia rohkaistaan tekemään kysymyksiä ja etsimään niihin yhdessä selityksiä. Lapset opettelevat vertailemaan, luokittelemaan sekä järjestämään havaintojen tai mittausten pohjalta saatuja tietoja. Heitä rohkaistaan tekemään päätelmiä ja keksimään ratkaisuja arjen ongelmiin sekä kokeilemaan ratkaisuja. Opetuksessa harjoitellaan dokumentointia eri välinein sekä esittämään tuloksia eri tavoin.

4.3.5 Kasvan ja kehityn (arjen taidot)

Itsestä huolehtiminen ja siihen liittyvät arjen taidot ovat osa esiopetuksen tavoitteena olevaa laaja-alaista osaamista. Esiopetuksessa tehtävää lähestytään liikunnan, ruuan,kuluttajuuden,terveyden sekä turvallisuudennäkökulmista. Esiopetuksen tehtävänä on luoda pohjaa terveyttä ja hyvinvointia arvostavalle ja liikunnalliselle elämäntavalle sekä kehittää lasten terveysosaamista ja turvataitoja. Lisäksi tehtävänä on edistää kestävään elämäntapaan kuuluvia ruoka-, kulutus- ja puhtaustottumuksia.

4.3.5.1. Liikkuminen

Esiopetuksen tavoitteena on innostaa lapsia liikkumaan monipuolisesti ja kokemaan liikunnan iloa. Liikkumisen ja leikkien avulla lasten yhdessä toimimisen taidot kehittyvät. Yhteistyössä huoltajien kanssa lapsia rohkaistaan liikkumaan myös vapaa-ajalla erilaisissa tiloissa ja ulkona erilaisissa olosuhteissa.

Esiopetuksessa harjoitellaan monipuolisesti ja säännöllisesti arkeen liittyviä motorisia perustaitoja eri ympäristöissä. Näitä ovat tasapaino-, liikkumis- ja välineenkäsittelytaidot. Lisäksi lapsia innostetaan harjaannuttamaan hienomotorisia taitojaan sorminäppäryyttä ja tarkkuutta kehittävien pelien ja leikkien avulla.

4.3.5.2 [Ruokailu ja kuluttaminen](https://peda.net/nakkila/eo/4etp/4oytjo/kasvan-ja-kehityn/kloyt/rjk)

Suomalaisen ruoka- ja tapakulttuurin lisäksi opetuksessa tutustutaan johonkin muuhun ruoka- ja tapakulttuuriin kotien asiantuntemusta hyödyntäen.

Lasten kanssa tarkastellaan lapsiin kohdistuvaa mainontaa sekä pohditaan kohtuullisen kuluttamisen merkityksestä.

4.3.5.3 [Hyvinvointi ja terveys](https://peda.net/nakkila/eo/4etp/4oytjo/kasvan-ja-kehityn/kloyt/hjt)

Lapsia ohjataan ymmärtämään liikunnan, levon ja hyvien ihmissuhteiden merkitystä hyvinvoinnille ja terveydelle. Lasten kanssa pohditaan terveyttä ja sairauksia ja niiden syitä sekä ihmisen mahdollisuuksia vaikuttaa omaan fyysiseen terveyteensä ja mielen hyvinvointiin. Opetuksessa haetaan tietoa hygieniasta ja harjoitellaan siihen liittyviä perustaitoja osana esiopetuksen arkea.

4.3.5.4 [Turvallisuus](https://peda.net/nakkila/eo/4etp/4oytjo/kasvan-ja-kehityn/kloyt/turvallisuus)

Lapset saavat esiopetuksessa tietoa oikeudestaan turvalliseen elämään, arvostavaan kohteluun ja koskemattomuuteen. Lasten kanssa havainnoidaan ja pohditaan arjen toimintaympäristöihin ja esiopetuksen oppimisympäristöihin liittyviä yleisimpiä fyysisiä ja psyykkisiä vaaratilanteita. Tavoitteena on tukea lasten turvallisuuden tunnetta, antaa heille valmiuksia pyytää ja hankkia apua sekä toimia turvallisesti tavallisimmissa arjen tilanteissa. Lapsia rohkaistaan hakemaan aikuisen apua esiopetuksen ongelmatilanteissa ja kiusaamista kohdatessaan sekä kertomaan huolistaan. Opetuksessa harjoitellaan lähiliikenteessä liikkumisen sääntöjä sekä turvallista toimintaa tieto- ja viestintäteknologisissa ympäristöissä ikäkaudelle sopivalla tavalla.

[≡ Sisältö](https://peda.net/nakkila/eo/4etp/4oytjo/kasvan-ja-kehityn/kloyt#skiptonav)

1. Lapsen kasvun ja oppimisen tuki

[5.1 Tuen järjestämistä ohjaavat periaatteet](https://peda.net/nakkila/ol/7ojktl/7tjopl)

5.1.1 Ennaltaehkäisevä työ

Tuen tehtävänä on ehkäistä ongelmien monimuotoistumista ja syvenemistä sekä pitkäaikaisvaikutuksia. Oppilas tarvitsee onnistumisen kokemuksia oppimisessa ja ryhmän jäsenenä toimimisessa. Ennaltaehkäisevään työhön liittyvät olennaisesti koulun toimintatavat, opetusjärjestelyt ja oppimisympäristöt ja niiden soveltuvuus oppilaille. Tuen tarpeen havaitsemisessa, arvioinnissa, suunnittelussa ja toteutuksessa on tärkeää pedagoginen asiantuntemus sekä eri ammattihenkilöiden välinen monialainen yhteistyö.

Ennaltaehkäisevässä työssä avainasemassa ovat opettajat. He ohjaavat oppilasta kohti vastuunottamista omasta koulutyöskentelystä. He tekevät päivittäisiä havaintoja oppilaistaan ja suunnittelevat tarvittavia tukitoimia. Kaikilla luokka-asteilla harjoitellaan opiskelutaitoja. Tuen tarpeen lisääntyessä opettajat ovat yhteydessä huoltajiin ja konsultoivat erityisopettajia, koulukuraattoria tai muita ammattihenkilöitä tarpeen mukaan. Yhdessä eri toimijoiden kanssa sovitaan tukitoimista mahdollisimman aikaisessa vaiheessa.

5.1.2 Varhaisen puuttumisen toimintamalli

Oppimisen ja koulunkäynnin vaikeuksia ehkäistään ennakolta esimerkiksi eriyttämällä, opettajien ja muun henkilöstön keskinäisellä yhteistyöllä, tukiopetuksella, ohjauksella sekä opetusryhmiä joustavasti muuntelemalla. Tuen tarpeiden arviointi ja tarvittavan tuen antaminen kuuluvat kaikkiin kasvatus- ja opetustilanteisiin**.**Tuen tarpeen lisääntyessä opettaja keskustelee huolesta ensin oppilaan ja huoltajan kanssa. Tämän jälkeen asiasta keskustellaan eri asiantuntijoiden kanssa sen mukaan, millainen tuki oppilaalle on tarpeellista. Opettajan on mahdollista konsultoida eri asiantuntijoita aina kun huolta oppilaasta syntyy**.** Näitä asiantuntijoita ovat erityisopettajat, opinto-ohjaaja (yläkoulu), koulukuraattori sekä terveydenhoitaja. Yhdessä eri asiantuntijoiden ja huoltajien kanssa suunnitellaan tarvittava tuki ja tarvittaessa ohjataan eteenpäin esimerkiksi sosiaalitoimen, perheneuvolan tai koululääkärin palveluihin.

5.1.3 Toiminta ja yhteistyö nivelvaiheissa

Kun oppilas siirtyy esiopetuksesta perusopetukseen, perusopetuksen sisällä sekä perusopetuksesta toiselle asteelle, huolehditaan tuen jatkumisesta ja tarvittavan tiedon siirtymisestä. Esiopetuksesta perusopetukseen sekä alakoulusta yläkouluun siirryttäessä järjestetään tarkoituksenmukaisella kokoonpanolla nivelvaihepalaveri, jonka tarkoituksena on siirtää tietoa koko ryhmästä. Näiden tietojen avulla voidaan miettiä luokkajakoja ja tarvittavaa tukea yleisellä tasolla. Lisäksi jokaisen erityisen tuen piirissä olevan oppilaan asioissa järjestetään *yksilöllinen tiedonsiirtopalaveri,* johon kutsutaan oppilaan lisäksi huoltajat, alakoulun luokanopettaja ja erityisopettaja sekä yläkoulun erityisopettaja. Tarvittaessa voidaan kutsua myös muita lapsen asioissa kiinteästi mukana olevia ammattilaisia. Huoltajan läsnä ollessa voidaan siirtää tarvittavat tiedot ja suunnitella jo tulevan luokka-asteen tuki. Niillä oppilailla, joilla on erityisen tuen päätös, nivelvaihepalaveri toteutuu parhaiten HOJKS:n tarkistamisen yhteydessä.

5.1.3 Yhteistyö, vastuut ja työnjako opetustoimessa ja muiden hallintokuntien kanssa

Oppimisen ja koulunkäynnin vaikeuksia ehkäistään ennakolta myös opettajien ja muun henkilöstön keskinäisellä yhteistyöllä. Vastuu tuen järjestämisestä on luokanopettajalla ja aineenopettajalla. Lähin yhteistyökumppani opettajille on erityisopettaja, jonka kanssa tuen tarvetta voi pohtia jo varhaisessa vaiheessa. Erityisopettajan konsultointi ja luokanopettajan / aineenopettajan antaman lisätuen järjestäminen luokkatilanteeseen on ensimmäinen vaihe. Jos tuen tarve on laajempi, vastuu sen järjestämisestä siirtyy luokan- tai aineenopettajan lisäksi myös erityisopettajalle.

Nakkilassa tehdään tiivistä yhteistyötä myös muiden tahojen kanssa, kuten sosiaalitoimen, perheneuvolan ja keskussairaalan eri yksikköjen kanssa. Jos koulun omat keinot eivät tuen järjestämiseen riitä, on oppilasta ja huoltajia ohjattava hakeutumaan myös muiden palvelujen piiriin. Sosiaalitoimeen voidaan ohjata, jos huolta esiintyy perhetilanteeseen liittyen. Oppimisen ja muiden koulunkäynnin vaikeuksien vuoksi ohjataan aina ensisijaisesti perheneuvolaan, jossa oppilaalle tehdään perustason tutkimukset ja ohjataan tarvittaessa keskussairaalaan tarkempiin tutkimuksiin.

5.1.4 Yhteistyö oppilashuollon palveluista vastaavien kanssa

Oppilashuolto järjestetään monialaisena yhteistyönä opetustoimen sekä sosiaali- ja terveystoimen kanssa. Oppilashuollolla tarkoitetaan oppilaan hyvän oppimisen, psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellytyksiä lisäävää toimintaa kouluyhteisössä.

Nakkilassa oppilashuollon palveluista vastaavat opetustoimen lisäksi koulukuraattori sekä kouluterveydenhoitajat. Koulupsykologipalvelut saadaan perheneuvolasta. Kouluilla toimii yhteisöllinen oppilashuolto siten, että ryhmät kokoontuvat vähintään kerran lukuvuodessa. Yksilökohtaisessa oppilashuollossa eri toimijat tekevät tiivistä yhteistyötä tilanteen ja tarpeen mukaan.

5.1.5 Oppimisen ja koulunkäynnin tukeen liittyvät toimivaltuudet eri hallintopäätöksissä

Yleisen tuen antaminen ei edellytä erillisiä hallintopäätöksiä. Mikäli yleisen tuen piirissä oleva oppilas tarvitsee erityisiä apuvälineitä tai muita palveluita, päätöksen niistä tekee rehtori.

Nakkilassa rehtori tekee hallintopäätöksen kotiopetuksessa olevan oppilaan osalta. Samoin rehtorin päätöksellä voidaan oppilaan opiskelu järjestää poikkeuksellisesti. Hän voi myös antaa myös luvan suorittaa opintoja opetukseen osallistumatta.

Tehostettuun tukeen siirtyminen edellyttää pedagogisen arvion laatimista. Tehostetun tuen aloittaminen, järjestäminen ja tarvittaessa palaaminen takaisin yleisen tuen piiriin käsitellään pedagogiseen arvioon perustuen moniammatillisesti yhteistyössä oppilashuollon ammattihenkilöiden kanssa. Nakkilassa rehtori tekee viranhaltijapäätöksen tehostettuun tukeen siirtymisestä tai palaamisesta takaisin yleisen tuen piiriin tämän moniammatillisen käsittelyn perusteella. Rehtori tekee myös päätöksen mahdollisista muista palveluista ja apuvälineistä.

Erityiseen tukeen siirtyminen edellyttää pedagogisen selvityksen laatimista. Erityisen tuen aloittaminen, järjestäminen ja tarvittaessa palaaminen takaisin tehostetun tuen piiriin sekä oppiaineiden yksilöllistäminen edellyttävät sivistysjohtajan viranhaltijapäätöstä. Erityisen tuen päätöksessä päätetään myös mahdollisten palveluiden ja erityisten apuvälineiden tarve.

Ennen erityistä tukea koskevan päätöksen tekemistä opetuksen järjestäjän on kuultava oppilasta ja tämän huoltajaa. Mikäli huoltaja ei anna suostumusta erityiseen tukeen siirtymiseksi, voidaan asia antaa sivistyslautakunnan ratkaistavaksi, jos oppilaan etu sitä vaatii.

Erityisen tuen tarpeellisuus tulee tarkistaa toisen vuosiluokan jälkeen sekä ennen seitsemännelle vuosiluokalle siirtymistä. Päätös tulee tarkistaa myös aina oppilaan tuen tarpeen muuttuessa sellaisissa asioissa, joista päätetään erityisen tuen päätöksessä. Tarkistamista varten oppilaasta tehdään uusi pedagoginen selvitys ja sen pohjalta sivistysjohtajan viranhaltijapäätös.

5.1.6 Kotien kanssa tehtävän yhteistyön periaatteet

Kun oppilaalla on tuen tarvetta, kodin ja koulun yhteistyön merkitys korostuu. Koulun henkilöstön on tärkeää olla yhteydessä kotiin heti, kun oppilaalla ilmenee oppimisen tai koulunkäynnin ongelmia tai hänen hyvinvointinsa on vaarantumassa. Ensimmäisenä huoltajiin ottaa yhteyttä aina oma opettaja, luokanvalvoja tai aineenopettaja eli se henkilö, joka ensimmäiseksi havaitsee huolen aihetta. Huoltajat ovat mukana alusta saakka tuen suunnittelussa: pedagoginen arvio, oppimissuunnitelma, pedagoginen selvitys ja HOJKS laaditaan aina yhdessä huoltajien kanssa. Kaikille vanhemmille tarjotaan lukuvuosittain myös mahdollisuus keskusteluun opettajan / luokanvalvojan kanssa. Oppilas on tilanteen mukaan mukana tapaamisessa, kuten kaikissa muissakin häntä koskevissa palavereissa. Tällä tavalla kannustetaan oppilasta ottamaan vastuuta omasta koulunkäynnistään ja oppimisestaan sekä sitoutetaan vanhemmat tukemaan häntä. Suositeltavaa on kirjata tavoitteita muistiin esimerkiksi vanhempainvarttikaavakkeeseen tai jaksoarviointikaavakkeeseen.

Oppilaille ja huoltajille annetaan tietoa tuen saannin mahdollisuuksista, tuen kolmiportaisuudesta sekä käytettävissä olevista tukimuodoista. Tiedottaminen voi tapahtua vanhempainilloissa ja koulujen nettisivuilla. Tietoa jaetaan myös henkilökohtaisesti silloin, kun oppilaan tuen tarve muuttuu.

[5.2](https://peda.net/nakkila/ol/7ojktl/ytl) Yleinen tuki

Yleinen tuki on ensimmäinen keino tukea oppilasta, mikäli huomataan merkkejä oppimisen tai koulunkäynnin vaikeuksista ja sitä annetaan heti tuen tarpeen ilmetessä. Yleisen tuen tarkoituksena on vahvistaa oppimiseen tarvittavia perustaitoja ja ehkäistä oppimisvaikeuksia. Yleinen tuki on lyhytkestoista ja tapahtuu pääasiassa oppilaan omassa opetusryhmässä. Tuen aloittaminen ei edellytä erillisiä hallintopäätöksiä. Yleisen tuen aikana voidaan käyttää kaikki perusopetuksen tukimuotoja, lukuun ottamatta erityisen tuen päätöksen perusteella annettavaa erityisopetusta ja oppiaineiden oppimäärien yksilöllistämistä. Nakkilassa yleistä tukea antaa pääasiassa lapsen oma opettaja tai aineenopettaja yhteistyössä muiden opettajien ja koulun henkilöstön kanssa. Mikäli yleisen tuen tukimuotona käytetään osa-aikaista erityisopetusta, on se tilapäistä ja jaksottaista.

Oppimissuunnitelma voi olla osana yleisen tuen suunnittelua ja toteutusta. Yleisen tuen osalta laadittava oppimissuunnitelma koostuu samoista osa-alueista kuin tehostetun tuen oppimissuunnitelma. Oppimissuunnitelma voi olla myös osana lahjakkuutta ja erityisvahvuuksia tukevan opetuksen suunnittelussa ja toteutuksessa.

5.2.1 Vuosiluokkiin sitomaton opetus

Vuosiluokkiin sitomattomassa opiskelussa oppilas ei jää luokalleen mahdollisten hylättyjen tai puuttuvien suoritusten vuoksi, vaan hän jatkaa opintojaan siitä, mihin ne edellisenä lukuvuotena jäivät. Hylätty suoritus ei mitätöi muita hyväksyttyjä suorituksia, kuten luokalle jäämisen yhteydessä tapahtuu, vaan oppilaalla on mahdollisuus täydentää hylätyt suoritukset hyväksytyiksi vuosiluokan suorittamisen jälkeen. Merkittävimmän joustomahdollisuuden vuosiluokkiin sitomaton opiskelu tarjoaa peruskoulun päättövaiheessa. Mikäli yhdeksännellä luokalla oleva oppilas ei jostain syystä kykene suoriutumaan hyväksytysti kaikista opinnoistaan, hänen on mahdollista siirtyä etenemään oman opinto-ohjelmansa mukaisesti vuosiluokkiin sitomattomasti. Oppilaan suorittamat hyväksytyt suoritukset eivät raukea ja hän jatkaa opintojaan seuraavana lukuvuotena 9. luokan oppilaana ja saa päättötodistuksen heti, kun perusopetuksen oppimäärä kaikissa oppiaineissa on hyväksytysti suoritettu.

Nakkilassa vuosiluokkiin sitomattoman opiskelun piirin on mahdollista siirtyä peruskoulun päättövaiheessa, mikäli päättötodistuksen oppimääristä jokin on hylätty. Tällöin oppilaalla on mahdollista jatkaa opintojaan seuraavana lukuvuotena hylättyjen oppimäärien osalta hyväksyttyjen suoritusten raukeamatta. Päättötodistuksen oppilas saa heti, kun kaikki perusopetuksen oppimäärät ovat hyväksytysti suoritettu**.**Päätöksen vuosiluokkiin sitomattomaan opiskeluun siirtymisestä tekee yhteiskoulun rehtori.

5.3 Tehostettu tuki

Oppilaalle, joka tarvitsee oppimisessaan tai koulunkäynnissään säännöllistä tukea tai samanaikaisesti useita tukimuotoja, on annettava tehostettua tukea. Motivaatio-ongelmat eivät ole syy tehostettuun tukeen siirtymiselle. Tehostettu tuki on luonteeltaan vahvempaa ja pitkäjänteisempää kuin yleinen tuki. Tehostetun tuen aikana voidaan käyttää kaikkia perusopetuksen tukimuotoja, lukuun ottamatta erityisen tuen päätöksen perusteella annettavaa erityisopetusta ja oppiaineiden oppimäärien yksilöllistämistä. Tehostetun tuen aikana osa-aikaisen erityisopetuksen, opintojen yksilöllisen ohjauksen ja kodin kanssa tehtävän yhteistyön merkitys korostuu. Tehostettu tuki perustuu pedagogiseen arvioon ja tuen aikana annettu tuki kirjataan oppimissuunnitelmaan.

5.3.1 Pedagoginen arvio

Tehostetun tuen aloittaminen perustuu pedagogiseen arvioon. Se laaditaan yhteistyössä oppilaan ja huoltajan kanssa. Tarvittaessa arvion laatimisessa käytetään myös muita asiantuntijoita. Nakkilassa pedagogisen arvion laadinta on pääsääntöisesti luokan- ja aineenopettajan vastuulla. Erityisopettaja arvioi yhdessä opettajan kanssa tehostetun tuen tarpeellisuutta ja avustaa opettajaa arvion laadinnassa. Tehostetun tuen aloittaminen, järjestäminen ja tarvittaessa palaaminen takaisin yleisen tuen piiriin käsitellään pedagogiseen arvioon perustuen moniammatillisesti yhteistyössä oppilashuollon ammattihenkilöiden kanssa

5.3.2 Oppimissuunnitelma

Tehostetun tuen aikana oppilaalle järjestettävä tuki kirjataan oppimissuunnitelmaan. Oppimissuunnitelma on opetussuunnitelmaan perustuva kirjallinen suunnitelma oppilaan oppimisen ja koulunkäynnin tavoitteista, tarvittavista opetusjärjestelyistä sekä oppilaan tarvitsemasta tuesta ja ohjauksesta. Suunnitelma laaditaan yhteistyössä oppilaan ja huoltajan kanssa. Laatimiseen osallistuvat tarvittaessa myös muut asiantuntijat. Nakkilassa oppimissuunnitelman laadinnasta vastaavat lapsen oma opettaja tai aineenopettaja.

5.4 Erityinen tuki

Erityistä tukea annetaan oppilaille, joiden kasvun, kehityksen tai oppimisen tavoitteiden saavuttaminen ei toteudu muilla tukitoimilla riittävästi. Erityisen tuen tarkoituksena on mahdollistaa oppilaalle onnistumisen kokemukset oppimisessa, vahvistaa oppilaan itsetuntoa ja opiskelumotivaatiota sekä luoda pohja opintojen jatkamiselle peruskoulun jälkeen.

Erityinen tuki koostuu erityisopetuksesta ja muusta oppilaan tarvitsemasta, perusopetuslain mukaan annettavasta tuesta. Nämä tukimuodot muodostavat järjestelmällisen kokonaisuuden. Opiskelu erityisen tuessa tapahtuu joko yleisen tai pidennetyn oppivelvollisuuden piirissä ja käytettävissä ovat kaikki perusopetuslain mukaiset tukimuodot. Erityistä tukea saava oppilas opiskelee joko oppiaineittain tai toiminta-alueittain. Oppiaineittain opiskeleva erityisen tuen oppilas opiskelee oppiainekohtaisesti joko yleisen tai yksilöllistetyn oppimäärän mukaisesti. Oppilaalla on oikeus saada oppimisen tueksi tukiopetusta ja osa-aikaista erityisopetusta myös osana erityisopetusta.

Erityisen tuen päätöksen saaneen oppilaan erityisopetuksen toteuttamista määrittää hänelle laadittu henkilökohtaisen opetuksen järjestämistä koskeva suunnitelma (HOJKS). Erityisopetuksen ensisijainen tavoite on tukea oppilaan itsetunnon myönteistä kehittymistä ja mahdollistaa oppilaan oppiminen oppilaan kasvun ja kehityksen lähtökohdat huomioon ottaen.

Erityistä tukea saavalla oppilaalla on oikeus ohjaukseen, yksilökohtaiseen oppilashuoltoon, tulkitsemis- ja avustajapalveluihin sekä erityisiin apuvälineisiin.

5.4.1 Pedagoginen selvitys

Erityisen tuen aloittaminen perustuu kirjallisesti laadittavaan pedagogiseen selvitykseen. Se laaditaan yhteistyössä oppilaan, huoltajan ja oppilasta opettavien opettajien kanssa. Tarvittaessa selvityksen laadinnassa voidaan käyttää apuna muiden asiantuntijoiden lausuntoja. Mikäli oppilaalle on aiemmin laadittu kuntoutussuunnitelmia tai muita suunnitelmia, voidaan niitä hyödyntää huoltajan suostumuksella.

Nakkilassa pedagogisen selvityksen laadinta on erityisopettajan vastuulla. Erityisopettaja tekee yhteistyötä opettajien sekä oppilashuollon asiantuntijoiden kanssa selvittäessään erityisen tuen aloittamisen tarpeellisuutta. Yläkoulussa pedagoginen selvitys käsitellään oppilashuollon ammattihenkilöiden moniammatillisena yhteistyönä. He antavat lausuntonsa osana pedagogista selvitystä. Päätöksen erityiseen tuen aloittamisesta, mahdollisista yksilöllistettävistä oppiaineista ja tarvittaessa palaamisesta takaisin tehostetun tuen piiriin tekee sivistysjohtaja pedagogisen selvityksen pohjalta.

Pedagogisen selvityksen laatimisessa käytetään apuna oppilaasta aiemmin laadittua pedagogista arviota ja oppimissuunnitelmaa. Jos oppilas on aiemmin saanut erityistä tukea, käytetään apuna aiemmin laadittua pedagogista selvitystä ja HOJKSIa.

5.4.2 Erityisen tuen päätös

Opetuksen järjestäjän tulee tehdä erityisen tuen antamisesta kirjallinen päätös. Ennen päätöksen tekemistä on kuultava oppilasta ja tämän huoltajaa tai laillista edustajaa. Erityisen tuen päätös tehdään hallintolain mukaisesti ja sen perustelut sisältyvät pedagogiseen selvitykseen ja mahdollisiin lausuntoihin. Nakkilassa erityisen tuen päätöksen tekee sivistysjohtaja.

Yleensä edellytyksenä erityisen tuen päätökselle on oppilaan saama tehostettu tuki ja selvitys sen riittämättömyydestä. Erityisen tuen päätös voidaan tehdä jo ennen esi- tai perusopetuksen alkamista tai esi- tai perusopetuksen aikana ilman tehostetun tuen antamista ja pedagogista selvitystä, jos psykologisen tai lääketieteellisen arvion perusteella ilmenee, että oppilaan opetusta ei vamman, sairauden, kehityksessä viivästymisen tai tunne-elämän häiriön taikka muun vastaavan erityisen syyn vuoksi voida antaa muuten. Päätös erityiseen tukeen siirtymisestä ilman tehostetun tuen antamista voidaan tehdä myös siinä tapauksessa, että oppilaan koulunkäynnin tilanne muuttuu onnettomuuden tai sairauden seurauksena.

Erityisen tuen päätös tulee tarkistaa toisen vuosiluokan jälkeen sekä ennen seitsemännelle luokalle siirtymistä. Päätös tarkistetaan myös tilanteissa, joissa oppilaan tilanne muuttuu asioissa, joista on päätetty erityisen tuen päätöksessä. Nakkilassa tarkistamista varten laadittavasta pedagogisesta selvityksestä vastaa erityisopettaja yhteistyössä luokanopettajan kanssa. Päätöksen erityisen tuen jatkamisesta tai lopettamisesta tekee sivistysjohtaja. Mikäli erityisen tuen päätöksen tarkastamisen yhteydessä päädytään siihen, että oppilas ei tarvitse erityistä tukea, ryhdytään oppilaalle antamaan tehostettua tukea.

[5.4.3 Henkilökohtainen opetuksen järjestämistä koskeva suunnitelma](https://peda.net/nakkila/ol/7ojktl/etl/hl)

[HOJKS](https://peda.net/nakkila/ol/7ojktl/etl/hl/hojks)

Erityisen tuen piirissä olevalle oppilaalle laaditaan henkilökohtainen opetuksen järjestämistä koskeva suunnitelma (HOJKS). HOJKSiin kirjataan erityistä tukea saavan oppilaan kaikki tukimuodot. Se on kirjallinen suunnitelma oppilaan oppimisen ja koulunkäynnin tavoitteista, sisällöistä, käytettävistä opetusjärjestelyistä, pedagogisista menetelmistä ja oppilaan tarvitsemasta tuesta ja ohjauksesta. HOJKSissa ei kuvata oppilaan henkilökohtaisia ominaisuuksia. HOJKS laaditaan yhdessä oppilaan ja huoltajan kanssa sekä tarvittaessa myös muiden asiantuntijoiden kanssa.

HOJKS tulee tarkistaa tarvittaessa, kuitenkin vähintään kerran lukuvuodessa, oppilaan tarpeiden mukaiseksi. Sitä muutetaan aina oppilaan tuen tarpeen tai opetuksen tavoitteiden muuttuessa.

5.4.4 [Oppimäärän yksilöllistämisen vaiheet](https://peda.net/nakkila/ol/7ojktl/etl/ooyl/st)

Mikäli oppiaineen keskeisiin sisältöihin liittyvien tavoitteiden saavuttaminen hyväksytysti ei tuesta huolimatta ole oppilaalle mahdollista, oppiaineen oppimäärä voidaan yksilöllistää. Tärkeää on huomioida kuitenkin, että kieli- ja kulttuuritausta, poissaolot, motivaation puute, puutteellinen opiskelutekniikka tai käyttäytymisen haasteet eivät sellaisenaan voi olla syynä oppimäärän yksilöllistämiseen, vaan oppilasta tulee tukea näissä haasteissa. Yksilöllistämisestä määrätään erityisen tuen päätöksessä. Mikäli yksilöllistettyjen oppiaineiden määrää on tarpeen myöhemmin lisätä tai vähentää, tehdään uusi pedagoginen selvitys ja sen pohjalta uusi erityisen tuen päätös.

Oppiaineen oppimäärän yksilöllistäminen merkitsee oppilaan oppimiselle asetettavan tavoitetason määrittelemistä hänen edellytystensä mukaiseksi. Tavoitteiden tulee olla riittävän haasteellisia. Tavoitteet kuvataan riittävän selkeästi ja yksityiskohtaisesti oppilaan HOJKSissa. Tämä on tärkeää, koska oppilaan opetus ja arviointi toteutetaan HOJKSiin kirjatun perusteella. Yksilöllistetyn oppiaineen numeroarvosana tai sanallinen arvio varustetaan tähdellä (\*) sekä opintojen aikaisessa että päättöarvioinnissa. Todistuksen lisätietoja – kohtaan tulee maininta siitä, että oppilas on opiskellut tähdellä merkityt oppiaineet yksilöllistetyn oppimäärän mukaan. Sanallista arviointia voidaan käyttää numeroarvioinnin sijasta kaikilla vuosiluokilla.

Oppiaineen yksilöllistäminen on ensisijainen vaihtoehto ennen oppilaan vapauttamista oppimäärän suorittamisesta. Vapauttamiseen oppimäärän opiskelusta tulee olla erityisen painavat syyt. Vapauttamisesta tehdään hallintopäätös tai jos oppilaalla on erityisen tuen päätös, vapauttamisesta päätetään erityisen tuen päätöksessä. Oppilaalle tulee järjestää vapautetun oppiaineen tilalla muuta opetusta tai toimintaa.Oppiaineen oppimäärien yksilöllistäminen ja oppiaineesta vapauttaminen tehdään yhteistyössä oppilaan ja huoltajien kanssa. Heille tulee selvittää näiden toimenpiteiden vaikutukset jatko-opintoihin.

[5.4.5](https://peda.net/nakkila/ol/7ojktl/etl/pol) Pidennetty oppivelvollisuus

Pidennetyn oppivelvollisuuden piiriin kuuluvat lapset, joilla ei vamman tai sairauden vuoksi ole mahdollista saavuttaa perusopetuslaissa määriteltyjä tavoitteita yhdeksässä vuodessa. Pidennetyn oppivelvollisuuden piiriin kuuluvilla lapsilla esiopetus voi kestää yhden tai kaksi vuotta. Oikeus esiopetukseen alkaa sen vuoden syyslukukauden alussa, jolloin lapsi täyttää viisi vuotta. Päätös pidennetystä oppivelvollisuudesta tehdään ennen esiopetuksen alkua ja lapselle tehdään samalla myös päätös erityisestä tuesta. Nakkilassa pidennetyn oppivelvollisuuden piiriin kuuluvat lapset ohjataan pienempään esiopetusryhmään. Moniammatillinen yhteistyö sekä tiivistetty yhteistyö huoltajien kanssa on ensiarvoisen tärkeää. Kun mietitään lapsen koulun aloitusta ja siihen liittyviä tukimuotoja, korostuu yhteistyö koulun laaja-alaisen erityisopettajan kanssa. Tämä osallistuu keväällä viimeiseen vanhempainvarttiin mahdollisuuksien mukaan. Tällöin mietitään yhdessä, mikä olisi paras koulunaloitus lapselle. Myös erityisluokanopettajien kanssa tehdään tiivistä yhteistyötä.

Pidennetyn oppivelvollisuuden piiriin kuuluvan oppilaan oppivelvollisuus päättyy, kun perusopetuksen oppimäärä on suoritettu tai kun oppivelvollisuuden alkamisesta on kulunut 11 vuotta. Oppilaan tarve pidennettyyn oppivelvollisuuteen arvioidaan erityisen tuen päätöksen tarkistamisen yhteydessä. Jos todetaan, ettei oppilas enää kuulu pidennetyn oppivelvollisuuden piiriin, tehdään päätös pidennetyn oppivelvollisuuden päättämisestä, jonka jälkeen oppilas kuuluu yleisen oppivelvollisuuden piiriin.

[5.4.6 Toiminta-alueittain järjestettävä opetus](https://peda.net/nakkila/ol/7ojktl/etl/tajol)

Vaikeimmin kehitysvammaisten, muulla tavoin vammaisten tai vakavasti sairaiden oppilaiden opetus voidaan järjestää oppiainejaon sijasta osittain tai kokonaan toiminta-alueittain. Tämä on mahdollista vain, kun todetaan, ettei oppilas kykene opiskelemaan oppiaineiden yksilöllistettyjä oppimääriä. Toiminta-alueet ovat motoriset taidot, kieli ja kommunikaatio, sosiaaliset taidot, päivittäisten toimintojen taidot ja kognitiiviset taidot. Oppimisen tavoitteet, sisällöt, menetelmät ja arviointitavat suunnitellaan yhteistyössä oppilaan ja huoltajien kanssa yksilöllisesti sekä kirjataan oppilaan HOJKSiin.

Toiminta-alueittain opiskelussa keskitytään taitoihin, jotka auttavat oppilasta suoriutumaan mahdollisimman hyvin itsenäisestä elämästä. Toiminta-alueet voivat sisältää jonkin yksittäisen oppiaineen tavoitteita ja sisältöjä, jos oppilaalla on vahvuuksia tässä oppiaineessa. Koulupäivät rakennetaan kuntouttaviksi ja kehitystä tukeviksi. Toiminta-alueittain opetuksen järjestämiseen kuuluu vahva yhteistyö hoitavien ja kuntouttavien tahojen kanssa.

Erityisen tuen päätöksen tarkastelun yhteydessä arvioidaan myös toiminta-alueittain opiskelun tarpeellisuus ja tarkoituksenmukaisuus. Mikäli oppilaalla on edellytyksiä opiskella oppiainejakoisen opetussuunnitelman mukaisesti, tehdään päätös siirtymisestä. Toiminta-alueittain järjestetyssä opetuksessa arviointi tapahtuu toiminta-alueittain. Arviointi annetaan aina sanallisena. Mikäli jokin toiminta-alue sisältää yksittäisen oppiaineen tavoitteita ja sisältöjä, tämä voidaan kuvata osana sanallista arviointia tai todistuksen liitteessä.

[5.5 Perusopetuslaissa säädetyt tukimuodot](https://peda.net/nakkila/ol/7ojktl/tlol)

5.5.1 [Tukiopetus](https://peda.net/nakkila/ol/7ojktl/tlol/tl/tukiopetus)

Oppilaalla, joka on tilapäisesti jäänyt jälkeen opinnoissaan tai muutoin tarvitsee oppimisessaan lyhytaikaista tukea, on oikeus saada tukiopetusta. Tukiopetuksen tulee olla suunnitelmallista ja sitä on saatava niin usein kun on tarpeen heti kun oppimiseen ja koulunkäyntiin liittyvät vaikeudet on havaittu. Tukiopetusta annetaan joko sellaisten oppituntien aikana, joihin tuen tarve liittyy, tai oppituntien ulkopuolella. Erilaisia joustavia ryhmittelyjä voidaan käyttää tukiopetuksen toteuttamiseen.

Aloitteen tukiopetuksen antamiseen oppilaalle tekee ensisijaisesti opettaja, mutta sen voi tehdä myös oppilas tai huoltaja. Tukiopetus pyritään järjestämään yhteisymmärryksessä oppilaan ja huoltajan kanssa. Heille annetaan tietoa tukiopetuksen toteuttamistavoista, merkityksestä oppimiselle ja koulunkäynnille sekä oppilaan velvollisuudesta osallistua hänelle järjestettyyn tukiopetukseen.

[5.5.2 Osa-aikainen erityisopetus](https://peda.net/nakkila/ol/7ojktl/tlol/oael)

Oppilaalla, jolla on vaikeuksia oppimisessaan tai koulunkäynnissään, on oikeus saada osa-aikaista erityisopetusta muun opetuksen ohessa. Osa-aikaista erityisopetusta annetaan oppilaille, joilla on esimerkiksi kielellisiä tai matemaattisiin taitoihin liittyviä vaikeuksia, oppimisvaikeuksia yksittäisissä oppiaineissa, vaikeuksia opiskelutaidoissa, vuorovaikutustaidoissa tai koulunkäynnissä. Osa-aikaista erityisopetusta annetaan joustavin järjestelyin samanaikaisopetuksena, pienryhmässä tai yksilöopetuksena.

Osa-aikaista erityisopetusta annetaan kaikilla tuen tasoilla. Tehostetun tuen aikana sen merkitys tukimuotona vahvistuu. Osa-aikaista erityisopetusta pyritään järjestämään yhteisymmärryksessä oppilaan ja huoltajan kanssa. Heille annetaan tietoa sen merkityksestä oppimiselle ja koulunkäynnille, sekä oppilaan velvollisuudesta osallistua siihen.

[5.5.3 Opetukseen osallistumisen edellyttämät palvelut ja apuvälineet](https://peda.net/nakkila/ol/7ojktl/tlol/7ooepja)

Oppilaalla on oikeus saada maksutta opetukseen osallistumiseen edellyttämät tulkitsemis- ja avustajapalvelut, muut opetuspalvelut sekä erityiset apuvälineet kaikilla tuen tasoilla.

Oppilaalle järjestetään tarvittaessa tulkitsemista esimerkiksi kuulovamman tai kielellisen erityisvaikeuden vuoksi. Hän voi tarvita puhetta tukevia ja korvaavia kommunikaatiokeinoja, kuten viittomakieltä tai erilaisia symbolijärjestelmiä. Nakkilassa asiantuntemusta symbolijärjestelmistä löytyy erityisluokanopettajilta.

Avustaja ohjaa ja tukee oppilasta päivittäisissä tilanteissa oppimiseen ja koulunkäyntiin liittyvien tehtävien suorittamisessa opettajan tai muiden tuen ammattihenkilöiden ohjeiden mukaisesti. Opettajat ja avustajat suunnittelevat ja arvioivat työtään yhdessä. On tärkeää, että työn- ja vastuunjako on selkeä.

Avustajan antama tuki edistää oppilaan itsenäistä selviytymistä ja omatoimisuutta sekä myönteisen itsetunnon kehittymistä. Avustajapalvelun tavoitteena on tukea yksittäistä oppilasta siten, että hän kykenee ottamaan yhä enemmän itse vastuuta oppimisestaan ja koulunkäynnistään. Avustajan antama tuki voidaan suunnata yksittäiselle oppilaalle tai koko opetusryhmälle tarpeesta riippuen.

# [6. Oppilashuolto](https://peda.net/nakkila/ol/8ojtel)

Opiskeluhuoltoa koskeva uusi laki astui voimaan 1.8.2014. Se koskee esi – ja perusopetusta sekä lukio- ja ammatillista koulutusta. Opiskeluhuollolla tarkoitetaan opiskelijan hyvän oppimisen, hyvän psyykkisen ja fyysisen terveyden sekä sosiaalisen hyvinvoinnin edistämistä ja ylläpitämistä sekä niiden edellyttämää toimintaa oppilaitosyhteisöissä. Opiskeluhuoltoa toteutetaan ensisijaisesti ehkäisevänä ja koko oppilaitosta tukevana yhteisöllisenä opiskeluhuoltona sekä yksilökohtaisena opiskeluhuoltona, siten kun se laissa säädetään(OHL 3 §,6§).

Oppilashuoltoa toteutetaan opetustoimen sekä sosiaali- ja terveystoimen monialaisena suunnitelmallisena yhteistyönä oppilaiden ja heidän huoltajiensa sekä tarvittavassa muiden yhteistyötahojen kanssa.

Nakkilan opiskeluhuollon palveluita 1.8.2014 alkaen on ollut oikeutettu käyttämään esi- ja perusopetuksen oppilaat sekä toisen asteen koulutuksessa olevat opiskelijat. Nakkilassa esiopetusluokkia on neljä ja opetus keskitetty Pakkalaan. Nakkilassa toimii viisi alakoulua ja yksi yhteiskoulu. Perusopetuksessa on käytössä kolme erityisluokkaa, kaksi alakouluikäisille ja yksi yläkouluikäisille. Yhteiskoulussa toimii Jopo-luokka.

[Oppilashuoltoryhmät](https://peda.net/nakkila/ol/8ojtel/o)

Oppilashuollossa toimii kolme monialaista oppilashuoltoryhmää.

Oppilashuollon ohjausryhmä

Ryhmä kokoontuu kerran vuodessa sivistysjohtajan kutsumana.
Ryhmään kuuluu koulujen rehtorit, koulukuraattori, vastaava kuraattori, terveydenhoitaja ja psykologipalveluista vastaava. Tarvittaessa kokouksiin voidaan kutsua muita asiantuntijoita.
Ryhmä vastaa oppilashuollon suunnittelusta, kehittämisestä, ohjauksesta ja arvioinnista.

Koulukohtainen oppilashuoltoryhmä

Koulukohtainen oppilashuoltoryhmä vastaa koulun oppilashuollon suunnittelusta, kehittämisestä, toteuttamisesta ja arvioinnista. Ryhmän keskeinen tehtävä on yhteisön hyvinvoinnin ja turvallisuuden edistäminen sekä muun yhteisöllisen oppilaitoshuollon kehittäminen. Ryhmä seuraa mm. sairauspoissaolojen määrää, kiusaamistapauksia ja palautetta oppilaitoksen toiminnan arvioinnista. Mikäli näissä on viitteitä kehittämistarpeesta, opiskeluhuoltoryhmä suunnittelee toimia ongelmakohtien poistamiseksi. Asioiden käsittely tapahtuu yleisellä tasolla, koko työyhteisöä ja sen rakenteita koskien, ei yksittäisten henkilöiden asioita käsitellen.

Kokoonpano:

* Koulun rehtori
* Erityisopettaja
* Koulukuraattori
* Kouluterveydenhoitaja
* Oppilaskunnan ja vanhempainyhdistyksen edustaja tarvittaessa

Lisäksi yhteiskoulussa

* Jopo-opettaja
* Oppilaanohjaaja
* Vararehtori

Tarvittaessa oppilashuoltoryhmä kuulee muita asiantuntijoita, joita kutsutaan kokoukseen, mikäli heidän asiantuntemuksensa tuo oleellista lisätietoa käsiteltäviin asioihin. Oppilashuoltoryhmä tiedottaa käsittelemistään asioista koko kouluyhteisölle.

Ryhmä kokoontuu vähintään kerran lukuvuodessa ja sen kutsuu koolle koulun rehtori. Kokoontumisista laaditaan muistiot.

Yksilökohtainen oppilashuoltoryhmä eli asiantuntijaryhmä, joka kokoontuu tapauskohtaisesti ja tarvittaessa.

[6.1 Monialainen oppilashuollon yhteistyö](https://peda.net/nakkila/ol/8ojtel/8moy)

[Yhteistyötahot](https://peda.net/nakkila/ol/8ojtel/8moy/yhteisty%C3%B6tahot)

Sosiaalitoimi

Kouluissa tehtävä oppilashuolto on lastensuojelulain 2 luvun mukaista lasten ja nuorten hyvinvoinnin edistämiseen liittyvää työtä, jota tehdään peruspalveluiden piirissä. Lastensuojelun näkökulmasta toimiva oppilashuolto tukee lasten, nuorten ja perheiden tilannetta ja näin ennaltaehkäisee lastensuojelun tarpeen syntyä. Nakkilan kunnan lastensuojelun kehittämistyön painopisteenä on varhainen puuttuminen. Lastensuojelussa työskentelee johtava sosiaalityöntekijä ja lastensuojelun sosiaalityöntekijä sekä kaksi lastensuojelun sosiaaliohjaajaa.

Lastensuojelutiimi

Lastensuojelutiimi kokoontuu pääsääntöisesti viikoittain Nakkilan sosiaalitoimessa. Tiimin tarkoituksena on erilaisten työjakojen ja yhteistyömallien kehittäminen ja kokeilu sekä erilaisten työmenetelmien kehittäminen. Tiimiin kuuluvat johtava sosiaalityöntekijä, lastensuojelun sosiaalityöntekijä, lastensuojelun sosiaaliohjaajat sekä koulukuraattori ja tarpeen mukaan perusturvajohtaja.

Lasten ja nuorten hyvinvointityöryhmä sekä moniviranomaistyöryhmä

Nakkilassa kokoontuu noin neljä kertaa vuodessa lasten ja nuorten hyvinvointityöryhmä. Siihen kuuluvat sivistys-, sosiaali- ja terveys- ja vapaa-aikatoimen edustajia sekä seurakunnan edustaja. Tavoitteena on suunnitella, kehittää ja yhdessä organisoida lasten ja nuorten kanssa tehtävää työtä kunnassa.

Yllä mainituista kokoontumiskerroista kaksi on laajennetun kokoonpanon moniviranomaistyöryhmä, jolloin mukana on edustaja Lounais-Suomen poliisilaitokselta (Porin poliisiasema). Moniviranomaistyöryhmässä käydään läpi yhteistyökysymyksiä lasten, nuorten ja perheiden asioissa.

Keski – Satakunnan terveydenhuollon Kuntayhtymä

Keski – Satakunnan terveydenhuollon Ky, kouluterveydenhuollon toimintaohjelma

Kouluterveydenhuolto toteutetaan Nakkilan kunnassa kouluterveydenhuollon toimintaohjelman mukaisesti. Se on päivitetty 26.9.2013.

Perheneuvola

Perheneuvola toimii Keski-Satakunnan terveydenhuollon kuntayhtymän alueella. Nakkilalaiset perheet ja lapset/nuoret saavat palvelut Harjavallassa terveyskeskuksen tiloissa. Perheneuvolan psykologi tekee lasten ja nuorten psykologisia tutkimuksia eli testauksia. Psykologisiin tutkimuksiin kuuluvat mm. kehitystasotutkimukset, neuropsykologiset tutkimukset, lukitestit, persoonallisuustutkimukset. Lisäksi tutkimuksiin kuuluvat lasten ja nuorten vanhempien haastattelut. Perheneuvola antaa konsultaatioapua opettajille ja erityisopettajille sekä hyödyntää yhteistyöverkostoja perheiden tukemiseksi.

Perheneuvolan henkilökuntaan kuuluvat psykologi, sosiaalityöntekijä/parisuhdeneuvoja ja konsultoiva lasten ja nuorten psykiatrian erikoislääkäri. Resurssiin on lisätty toinen sosiaalityöntekijä ja psykologi.

Nuorten asiakasyhteistyöryhmä

Harjavallassa toimii asiakasyhteistyöryhmä 15 – 22-vuotiaille harjavaltalaisille, kokemäkeläisille, nakkilalaisille, eurajokelaisille ja luvialaisille nuorille. KSTHKY:n ryhmän edustukseen kuuluvat perusterveydenhuolto, sosiaalitoimi, opetustoimi, Kela, työ- ja elinkeinotoimisto sekä erikoissairaanhoito. Ryhmään voidaan kutsua myös muita yhteistyötahoja. Ryhmän tavoitteena ja tehtävänä on ehkäistä nuorten syrjäytymistä ja auttaa nuorta saamaan hänen tarvitsemansa palvelut.

( Laki kuntoutuksen asiakasyhteistyöstä 497/2003.)

Psykiatrinen työryhmä

Psykiatrinen työryhmä tarjoaa keskusteluapua aikuisille ja yli 16-vuotiaille nuorille. Työryhmään kuuluu psykiatrisia sairaanhoitajia, psykologeja ja psykiatri.

Toisen asteen opiskelijat ohjataan opintopsykologin vastaanotolle.

Satakunnan sairaanhoitopiiri

Lasten ja nuorten psykiatrinen hoito

Lasten ja nuorten osalta erikoistason psykiatrinen hoito toteutetaan Satakunnan sairaanhoitopiirissä. Palveluun hakeudutaan lääkärin lähetteellä. Satakunnan keskussairaalan lastenpsykiatrian yksikkö toimii alle 13-vuotiaiden lasten ja heidän perheidensä psyykkisten häiriöiden erikoissairaanhoitotasoisena tutkimus- ja hoitopaikkana.

Satakunnan keskussairaalan nuorisopsykiatrian poliklinikka vastaa sairaanhoitopiirin 13-22 -vuotiaiden nuorten psykiatrisesta tutkimuksesta ja hoidosta. Poliklinikka on tarkoitettu nuorille ja heidän perheilleen. Siellä arvioidaan myös osastohoidon tarve

[Nakkilan kunnan käytettävissä olevat opiskeluhuoltopalvelut](https://peda.net/nakkila/ol/8ojtel/8moy/o2/nkkoo)

Koulukuraattori

Koulukuraattori on koulun sosiaalityöntekijä, joka tukee ja ohjaa oppilaiden koulunkäyntiä sekä lisää sosiaalista hyvinvointia ja myönteistä kokonaiskehitystä. Koulun sosiaalityön keinoja ovat psykososiaalinen työ, yhteistyö ja vaikuttaminen kouluyhteisössä, asuinalueella, kunnassa sekä yhteiskunnassa lapsia ja nuoria koskevissa asioissa sekä toiminnan että suunnittelun ja päätöksenteon tasolla. Koulukuraattori toimii yhteistyössä oppilaan, opiskelijan ja hänen huoltajiensa, kouluyhteisön, koulutoimen, sosiaali- ja terveydenhuollon viranomaisten sekä muiden viranomaisten kanssa. Koulukuraattori osallistuu oppilaitoskohtaiseen opiskeluhuoltoryhmään sekä tarvittaessa yksilökohtaiseen asiantuntijaryhmään.

Uuden oppilas- ja opiskeluhuoltolain puitteissa opiskelijalle on järjestettävä mahdollisuus keskustella kuraattorin kanssa viimeistään seitsemäntenä oppilaitoksen työpäivänä sen jälkeen, kun hän on tätä pyytänyt. Kiireellisissä tapauksissa keskustelu on järjestettävä saman tai seuraavana päivänä. Kuraattorin arvion perusteella opiskelijalla on oikeus saada riittävä tuki ja ohjaus hänen opiskeluunsa ja kehitykseensä liittyvien vaikeuksien ehkäisemiseksi ja poistamiseksi. Nakkilan perusopetuksessa ja lukiokoulutuksessa toimii yksi koulukuraattori, joka antaa palveluita esikouluikäisistä aina lukioikäisiin asti. Kouluja on kuusi sekä Pakkalan esiopetusryhmät.

Vastaava kuraattori

Jokaisen koulun käytettävissä on oltava vastaavan kuraattorin palvelut. Nakkilan kunnassa johtava sosiaalityöntekijä on nimetty vastaavaksi kuraattoriksi.

Koulupsykologi

Palvelut ostetaan Keski – Satakunnan terveydenhuollon Kuntayhtymältä

Terveydenhoitopalvelut
Keski – Satakunnan terveydenhuollon Ky, kouluterveydenhuollon toimintaohjelma

Kouluterveydenhuolto toteutetaan Nakkilan kunnassa kouluterveydenhuollon toimintaohjelman mukaisesti. Se on päivitetty 26.9.2013.

Erityisopetus

Erityisopetukseen liittyvä yleinen, tehostettu ja erityinen tuki on kerrottu erikseen opetussuunnitelman luvussa 5.

[6.2 Yhteisöllinen oppilashuolto](https://peda.net/nakkila/ol/8ojtel/8yo)

[Hyvinvointia lisääviä ja ylläpitäviä toimia kouluyhteisössä](https://peda.net/nakkila/ol/8ojtel/8yo/hljytk)

Kouluterveyskysely

Kouluterveyskyselyn avulla seurataan Nakkilan peruskoulun 8.lk ja 9.lk sekä lukion 1. ja 2 vuoden opiskelijoiden hyvinvointia ja terveyttä. Kysely tehdään joka toinen vuosi. Kouluterveyskyselyyn on Nakkilassa osallistuttu vuodesta 2005 lähtien.

Kouluterveyskyselyt käsitellään koulun hyvinvointitiimissä/oppilashuoltoryhmässä. Kouluterveyskyselyn tulokset antavat mahdollisuuden seurata nuorten hyvinvoinnissa tapahtuvaa kehitystä. Siinä mitataan nuorten elinoloja, kouluoloja, terveyttä ja terveystottumuksia sekä heidän kokemuksiaan saamastaan tuesta. Kouluterveyskyselyn tulokset tukevat ja ohjaavat nuorten terveyden ja hyvinvoinnin edistämiseksi tehtävää työtä terveydenhuollossa, koulussa ja kunnissa. Kouluterveyskyselyiden tuloksia on hyödynnetty mm. Kasvamme yhdessä - iltojen yhteydessä.

Kiva Koulu

KiVa Koulu tarjoaa kouluille hyvät valmiudet ennalta ehkäistä kiusaamista ja tarttua tehokkaasti esille tuleviin kiusaamistapauksiin. Tukea suunnataan niin opettajille, oppilaille kuin vanhemmillekin. Nakkilan perusopetuksessa on käytössä KiVa Koulu -ohjelma.

Verso

Verso-toiminta perustuu restoratiiviseen sovitteluun, joka tarjoaa vaihtoehtoisen tavan ratkaista oppilaiden keskinäisiä sekä opettajien ja oppilaiden välisiä ristiriitoja koulun arkipäivässä. Sovittelu on selkeä toimintamalli, jonka avulla sovittelijoiksi koulutetut koulun henkilökunnan jäsenet ja oppilaat auttavat osapuolia itse löytämään ratkaisun ristiriitaansa. Tarkoituksena on vähentää koulujen toimintahäiriöitä koko yhteisön vuorovaikutustaitoja edistämällä. Nakkilan yhteiskoulussa on koulutettu ensimmäiset Verso -oppilaat ja ohjaajat 2012.

Kasvamme yhdessä – illat

Toimintaympäristönä koulu on nuorten luonnollinen kehitysympäristö ja antaa mahdollisuuden tavoittaa koko ikäluokan huoltajineen. Nakkilan yhteiskoulussa on järjestetty Kasvamme yhdessä - iltoja 7.lk ja 8.lk ja heidän huoltajilleen. Tarkoituksena on järjestää kerran yläkouluaikana nuorille ja heidän huoltajilleen kyseiset illat.

Illat on toteutettu yhteistyössä sosiaali- ja terveydenhuollon kansallisen kehittämisohjelman (KASTE, Rajapinta-projekti ja Remontti-hanke) kanssa sekä mukana ovat olleet myös sosiaali- ja vapaa-aikatoimi sekä seurakunta.

ART(Aggression Replacement Training)

ART:n lähtökohta on ajatus siitä, että sosiaalista, yhteisön hyväksymää käyttäytymistä voidaan opettaa ja oppia. Ryhmän kokoontumisissa harjoitellaan ja vahvistetaan nuoren vuorovaikutustaitoja erilaisissa tilanteissa. Ryhmän avulla halutaan tukea oppilasta antamalla hänelle malleja miten toimia ja ilmaista itseään ristiriitaisissakin tilanteissa ja miten selviytyä niistä maltillisesti. Nakkilassa on viisi ART-ryhmäohjaaja-koulutuksen saanutta ohjaaja. Ryhmän vetämiseen tarvitaan kerralla kaksi ohjaajaa. Ryhmien ohjaaminen on alkanut keväällä 2011.

ART-koulutuksen pohjalta on kehitetty uusi FamilyTIES eli PerheART. Sen tarkoituksena on parantaa perheen keskinäisiä vuorovaikutustaitoja opettamalla tehokkaita kommunikaatiotaitoja ja sosiaalisia taitoja sekä ongelman ratkaisua, empatiaa ja vihanhallintaa. Ensimmäinen PerheART on tarkoitus käynnistää keväällä 2016. Nakkilassa on kaksi PerheART koulutuksen saanutta ohjaaja.

Ennaltaehkäisevä ryhmätoiminta

Koulukuraattori ja lastensuojelun sosiaaliohjaajat tekevät yhteistyötä koulun tasolla mm. erilaisten ryhmien ja toiminnallisten työmuotojen muodossa. Ryhmissä on tarkoitus vahvistaa ja tukea vuorovaikutustaitoja ja tunnetaitoja sekä sosiaalisia taitoja.

Nivelvaiheet

Nivelvaiheella tarkoitetaan tässä lapsen siirtymistä päivähoidosta esiopetukseen, toiselle opettajalle, luokka-asteelle tai toiseen kouluun. Koulunkäynnin tai opiskelun kannalta tarpeellisen tiedon siirtäminen nivelvaiheissa on tärkeää, jotta opettaja pystyy huomioimaan oppilaan/opiskelijan vahvuudet ja tuen tarpeet alusta asti. Yhteiset käytännöt nivelvaiheiden huomioimisessa mahdollistavat oppilaan/opiskelijan koulu-/opiskelupolun ja oppimisen kokonaisvaltaisen seurannan ja auttavat yleisen, tehostetun tai erityisen tuen tarpeiden määrittelyssä.

[6.3](https://peda.net/nakkila/ol/8ojtel/8yo2) Yksilökohtainen oppilashuolto

Tavoitteet

Yksilökohtaisen oppilashuollon tavoitteena on seurata ja edistää oppilaan kokonaisvaltaista kehitystä, terveyttä, hyvinvointia ja oppimista. Tärkeätä on myös varhaisen tuen turvaaminen ja ongelmien ehkäisy. Oppilaiden yksilölliset edellytykset, voimavarat ja tarpeet otetaan huomioon sekä oppilashuollon tuen rakentamisessa että koulun arjessa.

Oppilaan osallisuus

Yksilökohtainen oppilashuolto perustuu aina oppilaan sekä tarpeen niin vaatiessa huoltajan suostumukseen. Oppilaan osallisuus, omat toivomukset ja mielipiteet otetaan huomioon häntä koskevissa toimenpiteissä ja ratkaisuissa hänen ikänsä, kehitystasonsa ja muiden henkilökohtaisten edellytystensä mukaisesti. Oppilas voi, ottaen huomioon hänen ikänsä, kehitystasonsa ja muut henkilökohtaiset ominaisuutensa sekä asian laatu, painavista syistä kieltää huoltajaa osallistumasta itseään koskevan oppilashuoltoasian käsittelyyn sekä antamaan itseään koskevia salassa pidettäviä tietoja, jollei se ole selvästi hänen etunsa vastaista. Huoltajalla ei ole oikeutta kieltää alaikäistä käyttämästä oppilashuollon palveluita. Oppilas tai huoltaja voi kieltäytyä yksilökohtaisesta oppilashuollosta.

Oppilashuoltotyössä noudatetaan tietojen luovuttamista ja salassapitoa koskevia säännöksiä. (OHL 18§)

Asiantuntijaryhmä(OHL 19§)

Asiantuntijaryhmä kootaan yksittäisen oppilaan tai oppilasryhmän tuen tarpeen selvittämiseksi ja oppilashuollon palvelujen järjestämiseksi. Ryhmän kokoaa se opetushenkilöstön tai oppilashuollon palveluiden edustaja, jolle asia työtehtävien perusteella kuuluu. Ryhmän monialainen kokoonpano perustuu tapauskohtaiseen harkintaan ja käsiteltävään asiaan. Ryhmä nimeää keskuudestaan vastuuhenkilön. Asiantuntijoiden nimeäminen ryhmän jäseniksi ja muiden yhteistyötahojen tai oppilaan läheisten osallistuminen ryhmän työskentelyyn edellyttää oppilaan tai huoltajan kirjallisen suostumuksen. Lupa pyydetään yhteydenoton yhteydessä nimetyn asiantuntijaryhmän kokoamiseen. Kirjallinen lupa allekirjoituksineen pyydetään asiantuntijaryhmän kokoontumisessa. Mikäli huoltaja-/t tai oppilas eivät ole läsnä ryhmän kokouksessa, niin kirjallisen luvan saatua asia voidaan käsitellä ryhmässä. Asian käsittelyn jälkeen tulee huoltajalle/huoltajille ja oppilaalle saattaa tiedoksi, mitä käsitellystä asiasta on päätetty. Ryhmän jäsenillä on lisäksi oikeus pyytää neuvoa oppilaan asiassa tarpeellisiksi katsomiltaan asiantuntijoilta.

Oppilashuoltokertomus

Yksittäistä oppilasta koskevan asian käsittelystä asiantuntijaryhmässä laaditaan oppilashuoltokertomus. Ryhmän vastuuhenkilö kirjaa yksilökohtaisen oppilashuollon järjestämiseksi ja toteuttamiseksi välttämättömät tiedot oppilashuoltokertomukseen. Oppilas- ja opiskelijahuoltolain 10§ on sanottu, mitä oppilashuoltokertomukseen tulee kirjata. Kirjauksia voivat tehdä myös muut asiantuntijaryhmän jäsenet. Kertomus laaditaan jatkuvaan muotoon, joka etenee aikajärjestyksessä. (OHL 20§).

Jos sivulliselle annetaan oppilashuoltokertomukseen sisältyviä tietoja, asiakirjaan on lisäksi merkittävä mitä tietoja, kenelle sivulliselle ja millä perusteella tietoja on luovutettu. Sivullisella tarkoitettaan henkilöä, joka ei osallistu ao.oppilaan yksilökohtaisen oppilashuollon tarpeen selvittämiseen tai sen toteutukseen taikka niihin liittyviin tehtäviin. (OHL 20§,OHL 22§)

Oppilashuoltorekisteri

Oppilashuoltokertomukset sekä muut oppilashuollon tehtävissä laaditut tai saadut yksittäistä oppilasta koskevat asiakirjat tallennetaan oppilashuoltorekisteriin. Opetuksen järjestäjä vastaa henkilötietojen käsittelystä ja ylläpitää edellä mainittua rekisteriä. Oppilashuoltorekisteriin tallennetut tiedot, jotka koskevat yksittäistä oppilasta taikka muuta yksityistä henkilöä, ovat salassa pidettäviä (Jukisuuslaki 24§ OHL 21§).

Potilaskertomus ja asiakaskertomus

Kouluterveydenhuollon henkilöstö ja psykologit kirjaavat yksilökohtaisen oppilashuoltotyön säädetysti potilaskertomukseen ja muihin potilasasiakirjoihin. Vastaavasti oppilashuollon kuraattorit kirjaavat asiakastiedot kuraattorin asiakaskertomukseen. (OHL 21§)

Tietojen luovutus kunnan perusopetuksen sisällä

Oppilaan yksilökohtaisen oppilashuollon järjestämiseen ja toteuttamiseen osallistuvilla on salassapitovelvollisuuden estämättä oikeus saada toisiltaan ja luovuttaa toisilleen sekä oppilashuollosta vastaavalle viranomaiselle sellaiset tiedot, jotka ovat välttämättömiä yksilökohtaisen oppilashuollon järjestämiseksi ja toteuttamiseksi. Lisäksi heillä on oikeus saada ja luovuttaa toisilleen sekä oppilaan opettajalle, rehtorille ja opetuksen järjestäjälle oppilaan opetuksen asianmukaisen järjestämisen edellyttämät välttämättömät tiedot. Tiedon luovuttaja joutuu harkitsemaan esimerkiksi sitä, onko kysymys sellaisesta tiedosta, joka on välttämätön oppilaan tai muiden oppilaiden turvallisuuden varmistamiseksi. Luovutettava tieto voi koskea muun muassa sellaista oppilaan sairautta, joka tulee ottaa opetustilanteissa huomioon. Vaikka tiedon luovuttamiselle olisikin edellä todettu lain tarkoittama peruste, yhteistyön ja luottamuksen turvaamiseksi pyritään aina ensisijaisesti hankkimaan oppilaan tai huoltajan suostumus salassa pidettävän tiedon luovuttamiseen.(POL 40§, LL 32§, OHL 23§)

Tietojen luovutus muualle

Jos oppilas siirtyy toisen opetuksen tai koulutuksen järjestäjän opetukseen tai koulutukseen, aikaisemman opetuksen järjestäjän on pyydettävä oppilaan tai tarvittaessa hänen huoltajansa suostumus siihen, että uudelle opetuksen järjestäjälle voidaan siirtää oppilashuollon asiakasrekisteristä sellaiset salassa pidettävät tiedot, jotka ovat tarpeellisia oppilashuollon jatkuvuuden kannalta. Sen sijaan opetuksen järjestämisen kannalta välttämättömät tiedot toimitetaan salassapidon estämättä viipymättä toiselle opetuksen järjestäjälle tai lukiokoulutuksen ja ammatillisen koulutuksen järjestäjälle. Vastaavat tiedot voidaan antaa myös uuden opetuksen tai koulutuksen järjestäjän pyynnöstä. (OHL 23§)

[Kouluterveydenhoito, sairauden vaatima hoito ja erityisruokavaliot](https://peda.net/nakkila/ol/8ojtel/8yo2/kouluterveydenhoito/ksvhje)

Kouluterveydenhuolto on ennaltaehkäisevää terveydenhuoltotyötä. Neuvolassa alkanutta lapsen ja hänen perheensä terveyden ja hyvinvoinnin seurantaa, arviointia ja edistämistä jatketaan kouluterveydenhuollossa ja siitä eteenpäin opiskeluterveydenhuollossa. Kouluterveydenhoitoa toteuttavat terveydenhoitaja ja lääkäri. Sitä toteutetaan yksilöllisten terveystarkastusten avulla sekä luokan hyvinvointia arvioimalla. Varsinainen työ painottuu terveystarkastuksiin, terveyden edistämiseen sekä muuhun ennaltaehkäisevään toimintaan. Sairaanhoito ei kuulu kouluterveydenhuoltoon, vaan infektiosairaudet ja muut pitkäaikaissairaudet hoidetaan pääsääntöisesti terveyskeskuksessa tai muussa hoitopisteessä.

Kouluterveydenhuolto on osa koulun oppilashuoltoa ja toimii aktiivisessa yhteystyössä koulun ja kodin kanssa.

Kouluterveydenhuolto käsittää

1. *Kouluympäristön terveellisyyden ja turvallisuuden sekä kouluyhteisön hyvinvoinnin edistäminen ja seuranta 3 vuoden välein*
2. *Vuosiluokittain oppilaan kasvun ja kehityksen sekä terveyden ja hyvinvoinnin seuraaminen ja edistäminen*
3. *Oppilaan vanhempien ja huoltajien kasvatustyön tukeminen*
4. *Oppilaan suun terveydenhuolto, johon sisältyvät suun terveystarkastukset vähintään kolme kertaa ja yksilöllisen tarpeen mukaisesti*
5. *Oppilaan erityisen tuen tai tutkimusten tarpeen varhainen tunnistaminen ja tukeminen sekä pitkäaikaisesti sairaan lapsen omahoidon tukeminen yhteistyössä muiden oppilashuollon toimijoiden kanssa sekä tarvittaessa jatkotutkimuksiin ja hoitoon ohjaaminen*
6. *Oppilaan terveydentilan toteamista varten tarpeelliset erikoistutkimukset*

Erityisen tuen järjestämiseksi pitkäaikaissairauden vuoksi seurantaa tai hoitoa koulupäivän aikana tarvitsevan oppilaan hyvinvointi- ja terveyssuunnitelmaan tulee olla kirjattuna tuki ja seuranta, jota oppilas tarvitsee koulupäivän aikana. Tässä tulee ottaa huomioon, mitä yhteistyössä lapsen, huoltajan ja oppilashuollon kanssa on sovittu. Lisäksi on otettava huomioon oppilaan sairauden hoidosta vastaavan tahon ohjeet ja paikallisesti kouluterveydenhuollolle ja opetustoimelle annetut menettelyohjeet.

Koulu- ja opiskeluterveydenhuolto noudattaa kansallisen allergiaohjelman (2008–2018) suosituksia. Allergiat ovat lisääntyneet välttämishoitojen seurauksena ja sitä kautta myös erityisruokavalioiden kustannukset nousseet. Monesti varhaislapsuuden allergioiden välttämishoitoja on jatkettu, eikä altistuksia ole tehty allergian jatkumisen selvittämiseksi.

Joka syyslukukauden alkaessa vanhemmat täyttävät ilmoituksen erityisruokavalion tarpeesta. Terveydenhoitaja kartoittaa suosituksen mukaisesti lapsen/nuoren allergiat, sen vahvuuden, mahdolliset altistamishoidot ja arvioidaan erityisruokavalion tarve sekä mahdollista lääkärintodistuksen tarvetta ja ilmoittaa erityisruokavaliot keittiön ruokapalveluvastaavalle. Vuonna 2015 kuntayhtymässä aloittaa ravitsemusterapeutti, joka toimii myös kouluterveydenhuollon tukena.

Terveystarkastukset

Asetuksen mukaisesti kouluterveydenhuollossa oppilaalle järjestetään terveystarkastus jokaisella vuosiluokalla; ensimmäisellä, viidennellä ja kahdeksannella vuosiluokalla on laajempi tarkastus. Laaja terveystarkastus sisältää lääkärin ja terveydenhoitajan tekemät terveystarkastukset sekä opettajan ja vanhempien arvion oppilaan hyvinvoinnista ja selviytymisestä koulussa. Määräaikaisissa terveystarkastuksissa arvioidaan monipuolisesti oppilaan fyysistä ja psykososiaalista terveydentilaa ja pyritään löytämään mahdolliset sairaudet sekä muut terveyttä ja hyvinvointia uhkaavat tekijät sekä tarjotaan valtakunnallisen rokotusohjelman mukaiset rokotukset. Yhteistyö kodin kanssa ja koko perheen hyvinvoinnin tukeminen ovat tärkeä osa kouluterveydenhuoltoa. Kaikille peruskouluikäisten lasten huoltajille järjestetään mahdollisuus osallistua lastensa laajoihin terveystarkastuksiin. Opiskeluterveydenhuollossa terveydenhoitajan tarkastus on ensimmäisenä opiskeluvuotena ja lääkärin tarkastus toisena opiskeluvuotena.

Pääsääntöisesti kouluterveydenhuolto toimii ajanvarauksella. Oppilaalle mahdollistetaan terveydenhoitajan vastaanotolle pääsy kuitenkin myös ilman ajanvarausta vastaanottopäivien aikana (1-2 tuntia/vrk). Terveydenhoitajan tavoittaa arkisin päivittäin puhelinaikana. Mikäli terveydenhoitaja on estynyt vastaamaan puhelimeen, tekee hän soitonsiirron kollegan puhelimeen tai vaihtoehtoisesti välittää yhteystiedon, minne voi tarvittaessa ottaa yhteyttä. Kiireettömissä asioissa terveydenhoitajan tavoittaa myös sähköpostitse tai oppilaitoksen hallinto-ohjelman (Wilma) kautta.

Oppilashuoltoryhmissä

Terveydenhoitajan osuus

* Alansa asiantuntija
* Kokonaisnäkemys oppilaasta
* Yhteydenpito opettajiin, lääkäriin, huoltajiin, psykologiin, nuorisopsykiatriaan, sairaalaan, sosiaalitoimeen, poliisiin ym. yhteistyötahoihin.

Erityisesti alakoulussa:

* Luotettavan suhteen luominen perheeseen
* Mahdollisten fyysisten syiden vaikutusten selvittäminen oppimis- ja koulunkäyntivaikeuksiin
* Terveyteen liittyvä valistus

Erityisesti yläkoulussa

* Erilaisten ongelmien kasaantuessa ja psykosomaattisten oireiden ilmetessä terveydenhoitaja avainasemassa ongelmien selvittämisessä
* Masentuneisuuden / tunne-elämän häiriöiden tunnistaminen
* Auttamispalveluihin opastaminen
* Keskusteleva, kuunteleva aikuinen

Linkki: Kouluterveydenhuollon toimintaopas

<http://www.ksthky.fi/files/55/Kouluterveydenhuollon_toimintaohjelma.pdf>

[6.4](https://peda.net/nakkila/ol/8ojtel/8o) Oppilashuoltosuunnitelmat

[Koulukohtainen oppilashuoltosuunnitelma](https://peda.net/nakkila/ol/8ojtel/8o/ko)

Koulut täsmentävät ja täydentävät seuraavat asiat koulukohtaiseen oppilashuoltosuunnitelmaan:

1. Oppilashuollon kokonaistarve ja käytettävissä olevat oppilashuoltopalvelut
2. Yhteisöllisen oppilashuolto ja sen toimintatavat
3. Yksilökohtaisen oppilashuollon järjestäminen
4. Oppilashuollon yhteistyön järjestäminen oppilaiden ja heidän huoltajiensa kanssa
5. Oppilashuoltosuunnitelman toteuttaminen ja seuraaminen

Muilta osin käytetään yhteisesti laadittuja suunnitelmia, jotka löytyvät kohdasta 6.4.

6.4.1 [Nakkilan koulujen järjestyssäännöt](https://peda.net/nakkila/ol/8ojtel/8o/j/nkj)

YLEINEN KÄYTTÄYTYMINEN

Koulussamme työskennellään sopuisasti ja tehdään tehtävät tunnollisesti. Ollaan

ystävällisiä ja kohteliaita kaikille, jotta oppimisympäristö olisi viihtyisä ja turvallinen.

Kiusaamista ei suvaita missään muodossa. Pidetään yhdessä huolta

koulurakennuksesta, sen välineistön ja ympäristön kunnosta sekä siisteydestä.

[POL 29\_§ (30.12.2013/1267)], [POL 35 §]

KOULUMATKAT JA KULKUNEUVOJEN SÄILYTYS

Koulu ei ole vastuussa oppilaasta koulumatkalla.

Koulumatkaan on erillinen ohjeistus (liite: Ohjeistus koulumatkaan)

Kulkuvälineitä säilytetään niille erikseen varatuilla paikoilla.

[POL 29.7 §], [POL 34 §]

VÄLITUNNIT

Välitunnit vietetään koulun alueella. Koulun alueelta ei poistuta koulupäivän aikana ilman lupaa.

RUOKAILU

Noudatetaan hyviä ruokailutapoja.

[POL 35.2 §], [EIS 3 artikla], [LOS 37 artikla]

KOULUUN TUOTAVAT VÄLINEET JA TARVIKKEET

Kouluun tuodaan vain koulutyössä tarvittavat välineet. Kouluun ei tuoda vaarallisia esineitä tai aineita.

[POL 29\_§ (30.12.2013/1267)]

Matkapuhelimet ja muut elektroniset laitteet pidetään äänettöminä oppitunneilla.

Opettajan luvalla tästä voidaan poiketa.

Tupakointi ja päihtyneenä esiintyminen sekä tupakointivälineiden että päihteiden

hallussapito koulualueella, koulun tilaisuuksissa ja retkillä ei ole sallittua.

[Tupakkalaki]

POISSAOLOT

Jos oppilas sairastuu ennen koulupäivän alkua, voi huoltaja antaa luvan poissaoloon.

Poissaolon syy on ilmoitettava koululle heti ensimmäisenä poissaolopäivänä.[POL 26.2 §]

Muihin poissaoloihin on anottava etukäteen kirjallinen lupa omalta luokanopettajalta

tai luokanvalvojalta (5 koulupäivää) tai rehtorilta (yli 5 koulupäivää). Poissaoloajan

koulutehtävistä oppilas huolehtii itse. [Nakkilan Siv.toim. johtosääntö 16.8 §, 17.3 §]

Oppilaan sairastuessa kesken koulupäivän on lupa kotiinlähtöön pyydettävä aina

joko terveydenhoitajalta, luokanvalvojalta, seuraavan tunnin opettajalta tai rehtorilta.

JÄRJESTYSSÄÄNTÖJEN NOUDATTAMINEN

Kaikki koulun toiminta on kouluaikaa, jolloin järjestyssäännöt ovat voimassa. Oppilas

on velvollinen korvaamaan koulun, oppilaan tai henkilökunnan omaisuudelle

aiheuttamansa vahingot. Järjestyssääntöjen rikkominen selvitetään yhteistyössä

koulun ja huoltajan kanssa. Niissä asioissa, joista järjestyssäännöissä ei erikseen mainita, noudatetaan

voimassaolevia lakeja ja asetuksia sekä opettajien, muun henkilökunnan tai rehtorin

määräyksiä.

OPPILAAN OJENTAMINEN JA KURINPITO

Oppilaan ojentamisessa ja kurinpidossa noudatetaan perusopetuslakia ja asetusta.

[POL 35 a\_§ (30.12.2013/1267), 36 § (13.6.2003/477), POA 18 § (18.6.2003/560)]

Ojentamiskeinoina ovat ensisijaisesti enintään kahden tunnin mittainen

kasvatuskeskustelu tai toissijaisesti enintään kahden tunnin mittainen jälki-istunto.

[POL 35 a §], [POL 36.1 §], [POL 36.5 §], [POL 36.6 §], [POL 36 a 1 §], [POL 36 a 6 §], [POA 18 §]

Kurinpitorangaistuksena oppilaalle voidaan antaa kirjallinen varoitus tai hänet

voidaan erottaa enintään kolmeksi kuukaudeksi.

[POL 36.1 §], [POL 36 h §]

Opetusta häiritsevä oppilas voidaan määrätä poistumaan jäljellä olevan oppitunnin

ajaksi.

[POL 36.2 §], [POL 36 b §], [RL 4. luku 6 § 3 ja 7 §], [POL 36 h §], [POA 18 §]

Oppilaan osallistuminen opetukseen voidaan evätä enintään jäljellä olevan työpäivän

ajaksi.

[POL 36.3 §], [POL 36 h §]

Kotitehtävänsä laiminlyönyt oppilas voidaan määrätä työpäivän päätyttyä enintään

tunniksi kerrallaan valvonnan alaisena suorittamaan tehtäviään.

[POL 36.4 §], [POA 18 §]

Ohjeistus koulukuljetuksiin on erikseen

Koulu ei ole vastuussa oppilaasta koulumatkalla. Kunta opetuksen järjestäjänä on ottanut vakuutukset oppilaille. Vakuutus kattaa myös koulumatkat. Vastuu koulumatkasta siirtyy kunnalle, siinä vaiheessa kun oppilas lähtee koululta. Myös koulukuljetuksen järjestäjä on vastuussa koulumatkasta. Koulumatkoilla noudatetaan liikennesääntöjä ja käyttäydytään asiallisesti. Koulukuljetuksessa olevat oppilaat käyttävät kuljetuksen aikana turvavöitä. Kouluautonkuljettaja vastaa järjestyksestä autossa ja antaa palautetta rehtorille tai opettajalle, jos on ongelmia koulukuljetettaviin liittyvissä asioissa

6.4.2 [Yhteistyö terveysneuvonnan ja terveystiedon opetuksen välillä](https://peda.net/nakkila/ol/8ojtel/8o/ytjtov/ytjtov)

Neuvola-asetuksen (338/2011 § 14–16) mukaisesti terveysneuvontaa opiskeluterveydenhuollossa on toteutettava yksilöllisen tarpeen ja kehitysvaiheen mukaan, yhteistyössä yksilön ja perheen kanssa siten, että se tukee tiedon soveltamista käytäntöön ja vastuunottamista omasta terveydestä. Terveysneuvonnan on pohjauduttava näyttöön perustuvaan tietoon ja sitä toteutetaan yksilö-, ryhmä- ja yhteisötasolla.

Terveysneuvonnan on tuettava vanhemmuutta ja parisuhdetta sekä edistettävä perheen sosiaalista tukiverkostoa. Sen on myös tuettava yksilön ja hänen perheensä terveyden, mukaan lukien mielenterveyden, sekä psykososiaalisen hyvinvoinnin edistämistä vähintään seuraavilla alueilla:

1) kasvu, psykososiaalinen ja fyysinen kehitys;

2) ihmissuhteet, lepo ja vapaa-aika, median merkitys terveyden ja turvallisuuden kannalta, ergonomia, ravitsemus, liikunta, painon hallinta, suun terveys ja seksuaaliterveys mukaan lukien raskauden ehkäisy;

3) lähi- ja parisuhdeväkivallan, tapaturmien sekä tupakoinnin, alkoholin ja muiden päihteiden käytön ehkäisy;

4) kansallisen rokotusohjelman mukaiset rokotukset ja infektioiden ehkäisy;

5) soveltuvin osin sosiaaliturva sekä sosiaali- ja terveyspalvelut.

Oppilaan terveysneuvonnan on tuettava ja edistettävä itsenäistymistä, opiskelukykyä, terveellisiä elämäntapoja sekä hyvää fyysistä toimintakykyä ja mielenterveyttä sekä ehkäistävä koulukiusaamista. Lisäksi opiskelijalle on annettava tietoa ammatissa toimimisen edellytyksistä.

Oppilaan seksuaalista kypsymistä ja kehitystä tukeva neuvonta on sisällytettävä terveysneuvontaan ja terveystarkastuksiin lapsen ja nuoren kehitysvaihetta vastaavasti. Neuvonta raskauden ehkäisystä ja muu seksuaaliterveysneuvonta kuuluvat neuvolan sekä koulu- ja opiskeluterveydenhuollon palveluihin. Neuvontaa voi järjestää myös muiden palvelujen osana.

Koululääkäri ja -terveydenhoitaja voivat osallistua opetussuunnitelmatyöhön ja omalta osaltaan valmistella esityksiä ennalta sovitusti terveystiedon opetukseen. Lisäksi myös muut terveydenhuollon sektorit voivat tarjota oman alan osaamista terveystiedon opetukseen (mm. suuhygienisti, perhesuunnitteluneuvola, terveydenedistämisen yhdyshenkilö, astmahoitaja, fysioterapeutit ym.)

Esimerkkejä terveyttä edistävästä toiminnasta koulussa ja oppilaitoksissa:

4.lk kuukautiset, puhtaus ja hygienia

5.lk murrosiän muutokset, itsetunto.

7.-8.lk seksuaalisuus, sukupuolitaudit ja ehkäisy

Eri ikäryhmille:

Päihteet, tupakka ja nuuska -luennot

Terveelliset elämäntavat

Suun terveyden oppitunnit (esikoulu nukketeatteri, alakoulu oppitunti, yläkoulu terveyttä edistävät tempaukset yhdessä muiden yhteistyötahojen kanssa)

Ensiapu, tapaturmat ja toiminta, tapaturmien ennaltaehkäisy

Ryhtitunti (Niska-hartiavaivojen, tuki- ja liikuntaelin vaivojen ehkäisy)

6.4.3 [Nakkilan kunnan koulujen poissaolojen seuraaminen](https://peda.net/nakkila/ol/8ojtel/8o/ps/nkkps)

PERUSOPETUSLAKI [26 §](http://www.finlex.fi/fi/laki/ajantasa/1998/19980628#a628-1998)

Oppivelvollisuuden suorittaminen

Oppivelvollisen on osallistuttava tämän lain mukaisesti järjestettyyn perusopetukseen tai saatava muulla tavalla perusopetuksen oppimäärää vastaavat tiedot. Edellä 25 §:n 2 momentissa tarkoitetun pidennetyn oppivelvollisuuden piirissä olevan tulee osallistua oppivelvollisuuden alkamisvuonna järjestettävään esiopetukseen. [(13.6.2003/477)](http://www.finlex.fi/fi/laki/ajantasa/1998/19980628#a13.6.2003-477)

Opetuksen järjestäjän tulee seurata perusopetukseen osallistuvan oppilaan poissaoloja ja ilmoittaa luvattomista poissaoloista oppilaan huoltajalle. Oppivelvollisen huoltajan on huolehdittava siitä, että oppivelvollisuus tulee suoritettua. [(13.6.2003/477)](http://www.finlex.fi/fi/laki/ajantasa/1998/19980628#a13.6.2003-477)

Jos oppivelvollinen ei osallistu tämän lain mukaisesti järjestettyyn opetukseen, oppivelvollisen asuinkunnan tulee valvoa oppivelvollisen edistymistä.

Kodin ja koulun yhteistyö

Huoltajille annetaan tietoa opetussuunnitelmasta, opetuksen järjestämisestä, opintoihin liittyvästä arvioinnista, oppilaan tuen tarpeista ja tuen saannin mahdollisuuksista ja huoltajan mahdollisuudesta osallistua kodin ja koulun väliseen yhteistyöhön sekä kouluyhteisön hyvinvoinnin ja turvallisuuden edistämiseen. Kodin ja koulun yhteistyössä seurataan oppilaan poissaoloja.

Luvattomista poissaoloista ilmoitetaan oppilaan huoltajalle. Koulu antaa huoltajille tietoa oppilashuollon toiminnasta sekä kouluyhteisön toimintamalleista ja tiedottamiskäytänteistä erilaisissa ongelma-, onnettomuus- ja kriisitilanteissa.

Muuta poissaoloista

Jos oppilas sairastuu ennen koulupäivän alkua, niin tällöin on huoltajan ilmoitettava kouluun poissaolon syy heti ensimmäisenä poissaolopäivänä. Yhteiskoulussa ja Kirkonseudun koulussa oppilaan ilmoitus voidaan lähettää Wilman kautta tai puhelimitse luokanopettajan /-valvojan työpuhelimeen. Muissa Nakkilan kouluissa poissaolosta ilmoitetaan puhelimitse luokanopettajan työpuhelimeen tai sähköpostin välityksellä.

Luvattomat ja ilmoittamattomat poissaolot saattavat olla myös turvallisuusriski. Aamuisin saattaa tulla eteen sellainen tilanne, milloin huoltajat ja / tai koulu eivät tiedä oppilaan olinpaikkaa. Tästä johtuen oppilaan poissa ollessa koulusta on huoltajan huolehdittava välittömästä tiedottamisesta kouluun.

Oppilaan sairastuessa kesken koulupäivän on lupa kotiinlähtöön pyydettävä aina terveydenhoitajalta / luokanvalvojalta / seuraavan tunnin opettajalta / rehtorilta.

Mahdollisiin muihin kuin sairauspoissaoloihin on etukäteen anottava kirjallinen lupa luokanvalvojalta (1-5 koulupäivää) tai rehtorilta (yli 5 koulupäivää). Poissaoloajan koulutehtävistä oppilas huolehtii itse.

6.4.4 [Tapaturmien ehkäiseminen ja ensiapu](https://peda.net/nakkila/ol/8ojtel/8o/teje/teje)

Tapaturmien ennaltaehkäisyyn pyritään opiskeluterveydenhuollossa puuttumaan mm. asiallisten turvavälineiden (mm. pyöräilykypärä, turvavöiden käyttö ym.) käyttöä seuraamalla sekä muistuttamaan liikenneturvallisuudesta ja -käyttäytymisestä mm. turvallisten koulumatkojen suunnittelussa. Koulutapaturmien syntyä pyritään ehkäisemään myös kouluympäristön terveellisyyden ja turvallisuuden sekä kouluyhteisön hyvinvoinnin edistäminen ja seuranta kartoituksilla ja toimenpide-ehdotuksilla.

Kouluilla tulee olla turvallisuus- ja valmiussuunnitelma. Suunniteltu ensiapuvalmius ja – opetussuunnitelma. Päihdeohjelma on suositeltava.

Tapaturman sattuessa terveydenhoitaja antaa välittömän ensiavun, mikäli hän on koulussa. Terveydenhoitaja ohjaa oppilaan tarpeen mukaan jatkohoitoon. Jos terveydenhoitaja ei ole paikalla, koulun henkilökunta huolehtii ensiavusta ja hoitoon saattamisesta. Yksityiskohtaiset ohjeet ovat koulukohtaisia.

Ensiapu Opettaja/kouluterveydenhuolto: pikku nirhamat, lievät tapaturmat

Hoitopaikat

Terveyskeskus: lievät jatkohoitoa vaativat tapaturmat

Keskussairaala: vaikeat tapaturmat

Hammashoitola: hammastapaturmat

Kuljetus: Tapaturmasta ilmoitetaan välittömästi oppilaan huoltajalle kuljetuksen ja saattamisen järjestämiseksi. Ellei huoltajaa tavoiteta, oppilaan saattamisesta vastaa opettaja, kouluterveydenhoitaja tai joku muu koulun henkilökuntaan kuuluva, jolloin kuljetus vamman vaikeusasteesta riippuen järjestetään

Koulun ensiapukaapin sisällöstä ja sen täydentämisestä vastaa oppilaitos. Terveydenhoitaja voi antaa ohjeistusta ja neuvoja suositeltavista sisällöistä tai kaappien sijoittelusta.

6.4.5 [Nakkilan koulujen päihde- ja huumestrategia](https://peda.net/nakkila/ol/8ojtel/8o/tajmpkejkp/nkpjh)

Tupakkatuotteiden käytön ehkäiseminen

Tupakkatuotteiden käytön ehkäisevä työ on tarpeen tupakoinnista aiheutuvien huomattavien niin yksilölle, kuin yhteiskunnallekin koituvien haittojen vuoksi. Tärkeimpiä näistä ovat aineriippuvuus, sairaudet ja terveysongelmat sekä sosiaaliset ongelmat. Ehkäisevä työ on toimintaa, jolla ehkäistään ja vähennetään tupakkatuotteiden käyttöä ja siitä aiheutuvia haittoja. Koulussa oppilaiden/opiskelijoiden sosiaaliset verkostot ovat tiiviit ja kaveriporukan tupakoimattomaan kohdistuva paine merkittävä kokeilun yllyke.

Tavoitteet

* ennaltaehkäistä tai myöhentää oppilaiden/opiskelijoiden tupakoinnin aloittamista
* lisätä oppilaiden/opiskelijoiden tietoisuutta tupakkaan liittyvistä riskeistä ja ongelmista
* kannustaa oppilaita/opiskelijoita lopettamaan jo aloitettu tupakanpoltto

Tupakkalaki

* Tupakkatuotteen sekä suora että epäsuora mainonta on kielletty (8§).
* Tupakkatuotetta tai tupakointivälinettä ei saa elinkeinotoiminnassa myydä eikä muutoin luovuttaa henkilölle, joka on 18 vuotta nuorempi (10§).
* Tupakointi on kielletty mm. (12§) oppilaitosten nuorille tarkoitetuissa sisätiloissa sekä niiden pääasiassa 18 vuotta nuoremmille tarkoitetuilla ulkoilualueilla sekä työyhteisöjen yhteisissä ja yleisissä sekä asiakkaille tarkoitetuissa sisätiloissa.

Koulun järjestyssäännöt

Tupakointi ja päihteiden käyttö on kielletty kouluaikana ja koulun tapahtumissa sekä koulualueella. Vrt. tupakkalaki

Ennaltaehkäisyn keinot

* Oppilaita informoidaan tupakoinnin vaikutuksista ja vaaroista.
* Asiasta annetaan tietoa eri oppiaineissa opetussuunnitelman mukaisesti. Asiasta keskustellaan, kun tupakointi nousee esille esim. luokkatilanteissa tai julkisessa keskustelussa.
* Tehdään yhteistyötä oppilaiden vanhempien kanssa. Koulun vanhempainilloissa voidaan kouluasioiden lisäksi käsitellä tupakointi- ja päihdeaihetta.
* Kouluterveydenhuollon terveystarkastuksien yhteydessä keskustellaan myös tupakoinnista ja päihdeasioista.
* Tupakointia ehkäisevässä työssä voidaan käyttää ulkopuolisia asiantuntijoita.

Yhteistyötahot

* Ennaltaehkäisevää työtä toteutetaan eri tahojen yhteistyönä. Niistä päätetään kyseisen toiminnan yhteydessä.

Ennaltaehkäisevä päihde- ja huumestrategia

Johdanto

Lasten ja nuorten päihteiden käyttö on osa suomalaista päihdekulttuuria ja yhteiskuntaa. Päihteettömän ja terveen elämän tukemiseksi tarvitaan suunnitelmallisesti tehtävää ennaltaehkäisevää työtä, jossa otetaan huomioon nuoren elämäntilanne kokonaisuutena. Koulumme ennaltaehkäisevän työn päihde- ja huumestrategia on laadittu työvälineeksi, jonka avulla koulun käytäntöjä ja päihdekasvatusta pyritään toteuttamaan ja arvioimaan säännöllisesti lukuvuosittain.

Tavoite:

* välittämisen asenne: yksilöiden huomioiminen, poissaolojen seuranta, vastuuseen ohjaaminen
* yhteishengen tukeminen: koulun retket, teemailtapäivät
* itsetunnon tukeminen
* myönteisen palautteen merkitys
* varhainen ongelmien tunnistaminen ja tilanteisiin puuttuminen
* käytännön toimenpiteet

Työnjako ja sitouttaminen

*Oppilaskunta*

* esitellään kokouksessa asia ja pyydetään kommentteja
* kaikkien oppilaiden sitouttaminen asiaan koulutuksen ja asian toistuvan tähdentämisen avulla
* salassapitosäädökset

*Opettajat / ryhmänohjaajat*

* strategiarungon esittely opettajainkokouksessa vuosittain
* strategian muokkaamisen, seurantaan ja päivittämiseen osallistuminen yhdessä oppilashuoltoryhmän kanssa
* omien toimintamahdollisuuksien miettiminen pienryhmissä
* rohkaisu oman aineen opetuksessa asian esille ottamiseen ( oikeaa tietoa oikeaan aikaan )
* etenemispolku: kenen puoleen käännytään ongelmatilanteessa ja kuinka edetään
* yhteisesti sovittujen sääntöjen mukaan toimiminen
* salassapitosäädökset

*Opettajat*

* poissaolojen tarkka seuranta ja niistä tiedottaminen
* yhteistyö ryhmänohjaajan kanssa

*Luokanvalvojat/ryhmänohjaajat*

* oman luokan/ryhmän haastattelu ja seuranta

*Oppilashuoltoryhmä*

* toimii opettajien, luokanvalvojien, ryhmänohjaajien ja henkilökunnan tukena
* ennaltaehkäisevästi seuraa oppilaiden/opiskeljoiden opintojen etenemistä
* osallistuu strategian muokkaamiseen, seurantaan ja päivittämiseen
* salassapitosäädökset

*Terveydenhoitaja ja oppilashuollon ohjaaja*

* ennaltaehkäisevää työtä
* kouluu testauttaa oppilaan (terveydenhoitaja)
* hoitoonohjaus
* jatkohoidosta tukeminen

*Muu henkilökunta*

* rohkaistaan tiedon eteenpäinviemiseen sovitulla tavalla ( ks etenemispolku )
* salassapitosäädökset

*Vanhemmat*

* tiedotusta vanhempainilloissa
* mahdolliset sähköpostitiedotteet/ muut tiedotteet
* tietoa vanhemmille salassapitosäädöksistä

Varhaisen tunnistamisen ja puuttumisen malli (”etenemispolku”)

HUOLI HERÄÄ KOULUSSA

* väsymys/ muuttunut ulkoinen olemus
* poissaolot
* opintosuoritusten heikkeneminen ja opintojen etenemättömyys
* haluttomuus

TUNNISTAMINEN / EPÄILY

* luokanvalvoja/ryhmänohjaaja/ opettaja/ koulukaveri/ terveydenhoitaja/ muu henkilökunta/ vanhemmat epäilevät päihteiden väärinkäyttöä
* henkilö tuo asian esille oppilashuoltoryhmän jäsenille; ryhmä päättää toimenpiteet ja vastuualueet
* keskustelu oppilaan kanssa ( rehtori, terveydenhoitaja, opo )

*Oppilas myöntää päihteiden käytön*

* yhteydet vanhempiin/ huoltajaan
* terveydenhoitajan osuus: testin suorittamisen lupa oppilaalta/opiskelijalta tai hänen huoltajaltaan, testi suoritetaan, tulos positiivinen, hoitoonohjausneuvottelu

*Oppilas kieltää päihteiden käytön, mutta suostuu testiin*

* yhteydet vanhempiin/ huoltajaan
* terveydenhoitajan osuus: testin suorittamisen lupa oppilaalta/opiskelijalta tai hänen huoltajaltaan, testi suoritetaan
* jos tulos positiivinen, sitten hoitoonohjausneuvottelu
* jos tulos negatiivinen, sitten suunnitellaan tarvittavat jatkotoimenpiteet

*Oppilas kieltää päihteiden käytön, eikä suostu testiin*

* ilmoitus vanhemmille/ huoltajalle
* tehostettu työkyvyn seuranta
* ilmoitus tarvittaessa sosiaalitoimeen ja/tai poliisiin

Olennaista on myös se, että huumeiden käyttöön liittyviin huhuihin puututaan ajoissa. Näin vältetään se, että oppilas leimautuu yhteisössä huumeiden käyttäjäksi pelkkien huhujen perusteella. Oppilaan huumetestaus toimii siis myös oppilaan oikeusturvan puolella. On myös huomattava, että huumetestistä voi kieltäytyä ilman suoria seuraamuksia (kts edellinen kappale). Toisaalta esimerkiksi oppilaan mahdollisesti pitkittäessä testin ottamista ei testillä ole enää merkitystä huumeiden toteamisen kannalta.

[6.4.6 Koulukuljetusten odotusaikoja ja turvallisuutta koskevat ohjeet](https://peda.net/nakkila/ol/8ojtel/8o/kt/kojtko)

Odotusaikoja koskevat ohjeet

Koulun tulee järjestää kuljetusta odottavalle oppilaalle mahdollisuus ohjattuun toimintaan. Kuljetuksen odotuksessa on mahdollisuus koulujen tukiyhdistysten kanssa tehtävään yhteistyöhön esim. kerhotyön puitteissa, jolloin vastuu säilyy koululla ja kunnan ottama vakuutus on voimassa toimittaessa hyväksyttyjen toimintasääntöjen mukaisesti.

Turvallisuutta koskevat ohjeet

Yleistä

Koulukuljetukset ovat koulun toimintaa. Opetuksen järjestäjän tulee valvoa, että koulukuljetukset suoritetaan peruskoulun kasvatustavoitteita noudattaen ja että määrättyjä kuljetusreittejä ja –aikatauluja noudatetaan. Koulun tulee ohjata ja valvoa kuljetusoppilaiden käyttäytymistä koululla oppilaiden odottaessa aamulla koulutyön alkua ja iltapäivällä kuljetusautojen lähtöä.

Koulukuljetusajoneuvoon liittyviä turvallisuusasioita

* Koulukuljetusauton edessä ja takana oltava neliönmuotoinen kilpi tai taksissa valaistu koulukyytikupu, turvavyöt kaikille kuljetettaville ja alkolukko.
* Kuormitus rekisteriotteen mukaan paitsi tilataksit joko 11 tai 12 oppilasta.
* Suurin sallittu nopeus on 80 km/h.
* Luettelo kuljetettavista oppilaista. Suurimmat lapset etuistuimelle tai takaistuimen laitapaikoille.
* Kuljettaja on vastuussa alle 15-vuotiaiden lasten turvavyön käytöstä. Myös kuljettajan on käytettävä turvavyötä oppilaskuljetusten aikana.

Koululaisautonkuljettajaan liittyviä turvallisuusasioita

* Koululaisautonkuljettaja vastaa järjestyksen säilymisestä autossa.
* Kuljettajan rauhallinen käytös luo hyvää ilmapiiriä, rauhoittaa koko kuljetusta ja on esimerkkinä lapsille liikenteessä.
* Opastaa turvavälineiden kuten heijastimien, turvaliivien ja –lippiksien ja pyöräilykypärien käyttöön.
* Huolehtii, että turvavyöt on kiinnitetty ennen ajoon lähtöä.
* Noudattaa nopeusrajoituksia ja muita liikennesääntöjä sekä selvittää kuljetettaville sääntöjen merkitystä.
* Valitsee turvalliset pysähtymispaikat ja opastaa miten poistutaan autosta.
* Välttää peruuttamista koulun välituntialueella.
* Perehdyttää myös sijaiskuljettajan reittiin ja turvallisuusasioihin.

Opetuksen järjestäjään ja muihin tahoihin liittyviä turvallisuusasioita

* Tarpeellisten yhteystietojen vaihto kuljettajien, koulun ja vanhempien välillä.
* Aikataulujen yhteensovittaminen liittyen koulun alkamis- ja päättymisaikoihin.
* Kuljetuksia koskevien pulmien ja valituksien asiallinen käsittely.
* Kuljetusreittien ja pysäkkien kunnossapidosta huolehtiminen ja /tai puutteista raportointi.
* Nouto- ja jättöpaikkojen turvallisuudesta varmistuminen.
* Vanhempien huolenpito siitä, että lapsi on ajoissa odotuspaikalla.
* Poissaoloista ilmoittaminen tarpeellisille tahoille.
* Kuljetusautoon sopivien urheiluvälineiden kuljettamisesta sopiminen ennalta.
* Liikenneturvallisuutta koskevien riskipaikkojen ennalta arviointi ja niiden poistamisesta huolehtiminen.

[Koulumatkat](https://peda.net/nakkila/ol/8ojtel/8o/kt/koulumatkat)

Koulu ei ole vastuussa oppilaasta koulumatkalla. Kunta opetuksen järjestäjänä on ottanut vakuutukset oppilaille. Vakuutus kattaa myös koulumatkat. Vastuu koulumatkasta siirtyy kunnalle, siinä vaiheessa kun oppilas lähtee koululta. Myös koulukuljetuksen järjestäjä on vastuussa koulumatkasta. Koulumatkoilla noudatetaan liikennesääntöjä ja käyttäydytään asiallisesti. Koulukuljetuksessa olevat oppilaat käyttävät kuljetuksen aikana turvavöitä. Kouluautonkuljettaja vastaa järjestyksestä autossa ja antaa palautetta rehtorille tai opettajalle, jos on ongelmia koulukuljetettaviin liittyvissä asioissa.

[6.4.7 Suunnitelma oppilaiden suojaamiseksi väkivallalta, kiusaamiselta ja häirinnältä](https://peda.net/nakkila/ol/8ojtel/8o/sosvkjh/sosvkjh)

Yleistä

Suunnitelman tarkoituksena on turvallisuuden ja viihtyvyyden lisääminen sekä kiusaamisen, väkivallan ja häirinnän ennalta ehkäiseminen ja vähentäminen.

Periaatteena on, että kiusaamisen, väkivallan ja häirinnän osalta koulussa on nollatoleranssi. Minkäänlaista kiusaamista, väkivaltaa tai häirintää ei hyväksytä. Näihin asioihin puuttuminen on koko työyhteisön asia ja koulun tavoitteena on kaikilta osin luoda koko kouluyhteisössä luottamukselliset ihmissuhteet, myös huoltajiin ja muihin sidosryhmiin.

Opettajien ja koko koulun henkilökunnan velvollisuutena on huolehtia siitä, että koulu tarjoaa jokaiselle turvallisen oppimisympäristön. Kiusaamisen vastaisten toimenpiteiden tavoitteena on puuttuminen kiusaamistilanteisiin mahdollisimman varhaisessa vaiheessa ja asian käsittelyn helpottaminen oppilaiden kanssa. Kiusaamiseen puututaan välittömästi ja sitä tarkkailevat kaikki talossa työskentelevät.

Oppilaiden omaa vastuuta korostetaan. Kiusaamisesta kertominen on toisesta ihmisestä välittämistä. Sekä kiusaaja että kiusattu tarvitsevat apua ja tukea. Koko ryhmän kanssa voidaan tarvittaessa tehdä erilaisia yhteishenkeä parantavia toimenpiteitä ja harjoituksia. Asian käsittelyssä yhtenä tahona voi olla moniammatillinen opiskelijahuoltoryhmä sekä tarvittaessa asiantuntija-apua.

Ennaltaehkäiseminen

Kiusaamisen vastustaminen

Tavoitteena on saada kouluyhteisö ilmaisemaan, ettei se hyväksy kiusaamista sekä miettimään, mitä jokainen voisi tehdä kiusaamisen lopettamiseksi.

Kiusaamista vastustavista toimenpiteistä keskustellaan ja ryhmäytymistä vahvistetaan esimerkiksi ryhmänohjaajien ja opiskelijatutorien toimesta korostamalla, että

* + - * + toisia oppilaita ei kiusata,
				+ kiusattuja oppilaita yritetään auttaa,
				+ syrjään jätettyjä oppilaita yritetään ottaa mukaan

Kodin ja koulun yhteistyö

Vanhempainilloissa, opettajan ja huoltajien tapaamisissa, puhelinkeskusteluissa, sähköposteilla sekä kirjallisilla tiedotteilla ennaltaehkäistään ongelmatilanteita ja luodaan yhteistä toimintakulttuuria koulun ja kodin välille. Huoltajien toivotaan kiusaamista havaitessaan ilmoittavan siitä luokanopettajalle, luokanvalvojalle/ryhmänohjaajalle, opinto-ohjaajalle tai rehtorille.

Järjestyssäännöt

Luokittain/ohjausryhmittäin tutustutaan erityisesti lukukausien alkaessa sekä myöhemmin aina tarvittaessa koulun järjestyssääntöihin.

Menettelytavat väkivalta-, kiusaamis- ja häirintätilanteissa

Koulussa jokaisen aikuisen velvollisuus on puuttua välittömästi väkivallan käyttöön, kiusaamiseen tai häirintään sekä ilmoittaa tapahtuneesta luokanvalvojalle/ryhmänohjaajalle, opinto-ohjaajalle ja rehtorille. Kiusaamis-, väkivalta- ja häirintätapaukset kirjataan.

Kiusaamisen määritelmä:

Kiusaaminen on toistuvaa henkistä tai ruumiillista väkivaltaa, jonka yksi tai useampi nuori kohdistaa yhteen ja samaan uhriin. Sen muotoja voivat olla

* pilkkaaminen, haukkuminen, lällätys, häpäiseminen, ilkkuva matkiminen
* pelottelu, uhkailu, kiristäminen, syrjiminen, eristäminen, pakottaminen, tahallinen väärinneuvominen, perättömien juttujen keksiminen
* tavaroiden piilottelu tai luvatta ottaminen ja särkeminen
* kuristaminen, töniminen, lyöminen, pureminen, potkiminen, nipistely
* toisen tai toisten yllyttäminen yhtä vastaan, toisen puolustamisen estäminen, yksin jättäminen
* sähköinen kiusaaminen

Toiminta kiusaamistapauksissaNakkilan perusopetuksessa on käytössä Kiva Koulu. Kiusaamistapauksissa edetään Kiva Koulu toimintaohjeen mukaisesti.

1. Vakavat keskustelut kiusaajien ja uhrien kanssa
	* + toistuvissa tapauksissa tiedote/yhteydenotto kotiin
		+ seuranta
		+ kiusaajan tehostettu tarkkailu koulupäivän aikana (tieto koko henkilökunnalle)
		+ opettajan velvollisuus on kirjata kiusaamistilanteet ja toimenpiteet

2. Vakavat keskustelut huoltajien kanssa, jos edelliset toimenpiteet ovat olleet hyödyttömiä
Jos mahdollista, kirjataan sopimus ja seuranta kuten edellä.
3. Asian käsittely Kiva -tiimissä.
4. Asiantuntija-apu vakavissa ja pitkittyneissä tilanteissa.

[6.4.8 Toiminta äkillisissä kriiseissä ja uhka- ja vaaratilanteissa](https://peda.net/nakkila/ol/8ojtel/8o/t-kjuv/t-kjujv)

Toimintamalli kiireellisissä väkivaltatilanteissa:

1. Tee välittömästi ilmoitus hätäkeskukseen, josta hälytetään poliisi ja muut viranomaiset
2. Noudata hätäkeskuspäivystäjän ohjeita ja anna hänelle tilannekuvaus mahdollisuuksien mukaan.
3. Rehtori, vararehtori tai vastuuopettaja johtaa tilannetta siihen asti, kunnes poliisi saapuu paikalle.
4. Jokaisen opettajan tulee vastata sillä hetkellä opetettavina olevista oppilaista. Ensisijaisesti suojaudutaan käytettävissä oleviin tiloihin (lukittautuminen). Tiloista poistutaan (evakuointi), jos se on turvallista. Opettaja toimii oman harkintansa mukaan, jos selkeitä ohjeita ei sillä hetkellä ole saatavilla.
5. Ensisijaisesti tulee pyrkiä estämään kuolemantapaukset ja loukkaantumiset.
6. Kun poliisi saapuu paikalle, tilanteen johtaminen siirtyy sille.
7. Pelastushenkilöstö huolehtii loukkaantuneista, mutta koulun henkilöstön tulee varmistaa, että kaikki loukkaantuneet saatetaan pelastushenkilöstön välittömän avun kohteeksi

Jos suojaudutaan sisälle (lukittautuminen):

* mennään luokkiin tai muuhun lukittavaan suojapaikkaan, lukitaan ovet ja ikkunat
* pysytään pois ikkunoista ja ovien edustalta, pysytään matalana, sammutetaan valot
* kasataan ovien eteen pulpetteja ja pöytiä tms., jos mahdollista
* odotetaan kunnes poliisi avaa oven tai ovien avaaminen itse on varmasti turvallista

Jos tiloista poistutaan (evakuoidaan):

* liikutaan aina poispäin uhkasta
* ohjataan oppilaat kauempana olevalle kokoontumispaikalle
* jos ollaan ulkona ja vaara-alue on siellä, ohjataan oppilaat sisälle, jos mahdollista

Toimintamalli ei-kiireellisissä väkivaltatilanteissa:

1. Jokaisen koulussa työskentelevän aikuisen ja myös oppilaan velvollisuus on tuoda väkivallan uhka opettajan ja sitä kautta rehtorin tietoon mahdollisimman pian.
2. Rehtori tai hänen varahenkilönsä ottaa yhteyttä poliisiin toimintaohjeiden saamiseksi
3. Rehtori osallistuu poliisin tekemään uhka-arvioon ja sen jälkeen noudatetaan poliisin antamia ohjeita.
4. Ilmoitetaan uhkauksesta ja jatkotoimista koulutoimen johdolle.
5. Jos asia on oppilaiden tiedossa ja on riski hallitsemattomien huhujen leviämiseen, tiedotetaan oppilaille ja huoltajille asiasta. Tiedottamisessa noudatetaan poliisin ohjeita ja koulun oman kriisitiedottamisen linjauksia.